Bibl/Obériou ann Ébestel - Wikimammenn\nBibl/Obériou ann Ébestel\nL. Prud’homme, 1866 (Levr kentañ Eil levr, p. 508-549)\n◄ Aviel S. Iann. Obériou ann Ébestel. Lizer d’ar Romaned. ►\n1. Em frézégen gen̄ta, ô Téofil, em eûz komzet eûz a gémen̄t en deûz gréat ha desket Jézuz adalek ar penn ken̄ta,\n2. Bétég ann deiz é péhini, goudé béza desket hé Ébestel gan̄d ar Spéred-San̄tel, é piñaz enn Én̄v :\n3. Ha goude hé varô é tiskouézaz d’ézhô gan̄t kalz a arouésiou, pénaoz é oa béô, oc’h en em ziskouéza d’ézhô é-pad daou-ugen̄t dervez, hag ô komza out-hô diwar-benn rouan̄télez Doué.\n4. Hag ô tibri gan̄t-hô, é c’hourc’hémennaz d’ézhô na’z ajen̄t két kuît eûz a Jéruzalem, hôgen ma c’hortozchen̄t gér ann Tâd, hoc’h euz klevet, émé-z-han̄, dré va génou :\n5. Râk Iann en deûz badézet enn dour ; hôgen c’houi abarz némeûr a zeisiou a vézô badézet er Spéred-San̄tel.\n6. Neûzé ar ré a ioa strollet énô a c’houlennaz out-han̄ : Aotrou, hag enn amzer-zé eo é savi adarré rouan̄telez Israel ?\n7. Hôgen hén̄ a lavaraz d’ézhô : Né két c’houi a dlé anaout ann amzeriou hag ar prédigou en deûz lékéat ann Tâd dré hé c’halloud :\n8. Hôgen c’houi a zigémérô ners ar Spéred-San̄tel a ziskennô war-n-hoc’h, hag é viot téstou d’in é Jéruzalem, hag enn holl Judéa, hag é Samaria, ha bété penn ar béd.\n9. Ha goudé m’en doé lavaret kémen̄t-sé, é savaz dira-z-hô, hag eur goabren a guzaz anézhan̄ ouc’h hô daou-lagad.\n10. Ha pa zellen̄t pîz out-han̄ ô von̄d enn Én̄v, chétu daou zén gwisket é gwenn en em gavaz enn hô c’hichen,\n11. Hag a lavaraz d’ézhô : Tûd a C’haliléa, pérâg émoc’h-hu enn hô sâ ô selloud ouc’h ann Én̄v ? Ar Jézuz-zé péhini oc’h hô kuitaat a zô piñet énn Én̄v, a zeûi enn hévélep doaré ma hoc’h euz hé wélet ô von̄d enn Én̄v.\n12. Neûzé é tistrôjon̄t da Jéruzalem, eûz ar ménez a c’halveur Olived, pell diouc’h Jéruzalem, war-drô eunn dervez hen̄t.\n13. Ha pa oen̄d éad enn tî, é piñchon̄d er gampr é péhini édo Per ha Iann, Jakez hag André, Filip ha Tomaz, Bertélé ha Mazé, Jakez mâb Alfé, ha Simon Zélotez, ha Judaz breûr Jakez.\n14. Ar ré-man̄ a gen̄dalc’hé da bidi a-unvan gan̄d ar gragez, ha Mari mamm Jézuz, hag hé vreûdeûr.\n15. Enn deisiou-zé Per a zavaz é-kreiz ann diskibled (hôgen hî a ioa kévret war-drô c’houéac’h ugen̄t dén), hag a lavaraz :\n16. Tûd, va breûdeûr, réd eo é vé sévénet ar péz en deûz diouganet ar Spéred-San̄tel er Skritur dré c’hénou David diwar-benn Iuzaz, péhini a ioa é penn ar ré hô deûz kéméret Jézuz.\n17. Enn hon touez é oa nivéret, ha galvet é oa d’ann hévélep karg ha nî.\n18. Hag hé-man̄ goude béza prénet eur park gan̄t gôbr hé béc’hed, a zô en em grouget hag a zô tarzet dré greiz ; hag hé holl vouzellou a zô en em skiñet.\n19. Ha kémen̄t-man̄ a zô bét anavézet gan̄d holl dûd Jéruzalem ; enn hévélep doaré ma eo bét hanvet ar park-zé, enn hô iéz, Haseldama, da lavaroud eo, park ar Goâd.\n20. Râk skrived eo é levr ar Salmou : Ra vézô hô c’héar dihen̄tet, ha na vézô dén a choumô enn-hi : na ra gémérô eunn all hé eskobded.\n21. Réd eo éta pénaoz, étré ar ré a zô bét enn hon touez, é-pâd ann amzer ma eo bét gan-é-omp ha ma eo éat-kuît ann Aotrou Jézuz,\n22. O téraoui adalek badisian̄t Iann bétég ann deiz é péhini eo savet digan-é-omp, eo réd é tilennchemp unan da dést eûz hé zazorc’hidigez.\n23. Hag é kémerchon̄t daou, Josef hanvet Barsabaz, ha lés-hanvet ar Gwirion, ha Matiaz.\n24. Hag ô pidi é léverchon̄t : Aotrou, té péhini a anavez kaloun ann dud holl, diskouéz d’é-omp péhini eûz ann daou-man̄ éc’h eûz dilennet,\n25. Évit ma’z ai er garg, hag enn Abostolach é péré eo faziet Iuzaz, évit mon̄d enn hé léac’h.\n26. Hag é taolchon̄t anézhô d’ar sort, hag ar sort a gouézaz war Vatiaz, hag é oé nivéret gan̄d ann unnék Abostol.\n1. Pa oa peûr-zeûet deisiou ar Pen̄tékost, édon̄t holl enn eunn hévélep léac’h.\n2. Enn-eunn-taol é teûaz eûz ann Én̄v eunn trouz brâz, é-c’hîz da eunn avel gré, hag a leûniaz ann ti holl é péhini é oan̄t azézet.\n3. Hag é wéljon̄t ével téodou tân, péré en em rannaz, hag en em lékéaz war bép hini anézhô.\n4. Neûzé é oen̄t holl leûn eûz ar Spéred-San̄tel, hag é téraouchon̄t komza meûr a iéz, hervez m’hô lékéa ar Spéred-San̄tel da lavarout.\n5. Hôgen béz’ éz oa é Jéruzalem Iuzevien, tûd a zoujan̄s Doué eûz a béb brôad a zô dindan ann Én̄v.\n6. Pa zeûaz ar vrûd eûz a gémen̄t-sé, en em strollaz eul lôd brâz anézhô, hag é oen̄t saouzanet, ô véza ma klevchon̄t anézhô ô komza enn hô iéz hô-unan.\n7. Sébézet é oan̄t holl, hag enn hô souez vrâz é lavaren̄t : Ar ré-man̄ a gomz, ha n’in̄t-hi kéd holl eûz a C’haliléa ?\n8. Pénaoz éta é klevomp-ni anézhô ô komza é iez ar vrô eûz a bép-hini ac’hanomp ?\n9. Ar Parted, ar Méded, ann Élamited, ar ré a choum er Mézopotamia, er Judéa, er C’hapadosia, er Pon̄t, hag enn Azia,\n10. Er Frijia, hag er Pamfilia, enn Éjipt, hag é kévrennou al Libia, a zô tôst da Ziren, hag ar re a zeû eûz a Rom,\n11. Iuzevien ivé, ha Prozélited, Kréted hag Arabed, hô c’hlevoud a réomb ô komza enn hon iézou diwar-benn ôbériou brâz Doué.\n12. Sébézet é oan̄t éta holl, hag enn hô souez vrâz é lavaren̄t : Pétrâ eo kémen̄t-man̄ da lavarout ?\n13. Hôgen ré all oc’h ôber goap a lavaré : Leûn in̄t a win nevez.\n14. Neûzé Per ô sével gan̄d ann unnég Abostol, a savaz hé vouéz, hag a lavaraz d’ézhô : Iuzevien, ha c’houi holl péré a choum é Jéruzalem, likid évez out kémen̄t-man̄, ha sélaouit mad va c’homzou.\n15. Râg ar ré-man̄ n’in̄t két mézô, ével ma krédit, ô véza n’eo c’hoaz néméd ann trédé heur eûz ann deiz :\n16. Hôgen kémen̄t-sé eo a zô bét lavaret gan̄d ar Profed Joel :\n17. Hag enn deisiou divéza (émé ann Aotrou), é skuḻinn va Spéred war ann holl gîk, hag hô mipien hag hô merc’hed a ziouganô : hô tûd-iaouan̄k a wélô gwélédigésiou, hag hô tûd-koz a huvréô huvréou.\n18. Hag enn deisiou-zé é skuḻinn va Spéred war va mévellou, ha war va mitizien, hag é tiouganin̄t :\n19. Hag é rôinn burzudou ouc’h-kréac’h ann Én̄v, hag ouc’h-traoun̄ arwésiou war ann douar, goâd, tân, ha moren vôged.\n20. Ann héol a vézô trôet é tévalijen, hag al loar é goâd, abarz ma teûi ann deiz brâz ha skéduz eûz ann Aotrou.\n21. Hag é vézô : piou-bennâg a c’halvô hanô ann Aotrou, a vézô salvet.\n22. Tûd a Israel, klevid ar geriou-man̄ : Jézuz a Nazaret, a zô bet eunn dén gratéet gan̄d Doué enn hô touez, dré ar c’halloudou, ar vurzudou hag ann arwésiou en deûz gréat Doué dré-z-han̄ enn hô kreiz, ével ma ouzoc’h :\n33. Hen-nez eo a zô bét rôed d’é-hoc’h dré eur c’huzul mennet mâd ha dré râg-gwiziégez Doué, hag hec’h eûz hé lékéat étré daouarn ann dud fall évid hé lakaad da vervel oud ar groaz.\n24. Hen-nez eo en deûz Doué savet euz a varô da véô, ô véza lékeat da baouéza poaniou ann ifern, râk na hellet kéd hé zerc’hel énô.\n25. Râk David en deûz lavared diwar hé benn : Gwélout a réann bépred ann Aotrou dira-z-oun ; râg enn tu déou d’in éma, gan̄d aoun na venn kéflusket :\n26. Dré-zé eo laouenéet va c’haloun, ha va zéôd en deûz tridet : hag ouc’h-penn va c’hîk a éhanô er gortoz :\n27. O véza na zilézi ket va éné enn ifern, ha na c’houzanvi két é welfé da Zan̄t ar vreinadurez.\n28. Rôed éc’h eûz da anaoud d’in hen̄d ar vuez ; ha va leûnia a rî a lévénez gan̄d ar gwel ac’hanod.\n29. Tûd, va breûdeûr, kavit-mâd é komzfenn ouz-hoc’h gan̄d herder diwar-benn ann tâd-brâz David, pénaoz eo marô, eo bét liénet, ha ma ema hé véz enn hor c’hreiz bété vréma.\n30. O véza éta ma oa Profed, ha ma wie pénaoz Doué en doa rôed hé c’hér gan̄t lé é teûjé ar frouez eûz hé groazel da azéza war hé gador :\n31. O wéloud ann traou a dlié c’hoarvezout en deûz komzet eûz a zasorc’hidigez ar C’hrist, péhini né két bét dilézet enn ifern, hag eûz a béhini ar c’hîk n’en deûz két gwélet ar vreinadurez.\n32. Doué en deûz lakéet ar Jézuz-zé da zével a varô da véô, ha ni holl a zô tést eûz a gémen̄t-sé.\n33. Goudé éta ma eo bét savet gan̄d dourn déou Doué, ha goude ma eo bét rôet d’ézhan̄ ar Spéred-San̄tel gwestlet d’ézhan̄ gan̄d hé Dâd, en deûz skuḻet ar Spéred-zé, pehini a wélit hag a glévit.\n34. Râk David né két piñet enn én̄v : hôgen lavaroud a ra hé-unan : Ann Aotrou en deûz lavaret d’am Aotrou, azez em dourn déou.\n35. Bété ma likiin va énebourien da skabel d’az treid.\n36. Ra wézô éta a-dra-wîr holl dî Israel, pénaoz Doué en deûz lékéat da Aotrou ha da Grist, ar Jézuz-zé, péhini hoc’h eûz staget oud ar groaz.\n37. Pa glevchon̄t kémen̄t-sé, é oen̄t man̄tret enn hô c’haloun, hag é léverchon̄t da Ber, ha d’ann Ébestel all : Tûd, va breûdeûr, petrâ a raimp-ni ?\n38. Ha Per a lavaraz d’ézhô : Grît pinijen, ha ra vézô badézet pép-hini ac’hanoc’h é hanô Jézuz-Christ, enn distol eûz hô péc’héjou ; hag é tigémérot rô ar Spéred-San̄tel.\n39. Râg ar c’hen-wéstl a zô d’é-hoc’h, ha d’hô pugale, ha d’ar ré hol a zô pell, kémen̄t ha ma c’halvé ann Aotrou hon Doué.\n40. É meûr a c’heriou all é rôaz testéni d’ézhô, hag é erbédé anézhô, ô lavarout : En em zavétéit diouc’h ar wenn fall-zé.\n41. Ar ré éta a zigéméraz hé c’hér, a oé badézet : hag enn deiz-zé enn em unanaz oud ann diskibled war-drô tri mil éné.\n42. Hôgen ken̄derc’hel a réan̄t é kélénnadurez ann Ébestel, é lôd ar bara torret, hag er pedennou.\n43. Hôgen ar spoun̄t a grogaz é péb éné : ha kalz a vurzudou hag a arwesiou a réa ann Ébestel é Jéruzalem, hag ann heûz a ioa brâz dré-holl.\n44. Ar ré a grédé, a vézé kévret, ha pép trâ a ioa boutin gan̄t-hô.\n45. Gwerza a réan̄t hô douarou hag hô madou, hag é rannen̄t anézhô étré-z-hô holl hervez ann ézomm en doa pép-hini.\n23. Râk chetu pétrâ a c’hoarvézô : Kémen̄d hini ha na zélaouô kéd ar Profed-zé, a vézô lamet eûz a-douez ar bobl.\n24. Hag ann holl Broféded, péré hô deuz komzet, adalek Samuel, hag hé-c’houdé, hô deûz diouganet ann deisiou-zé.\n25. C’houi a zô bugalé ar Broféded, hag euz ar gévrédigez en deûz gréat Doué gan̄d hon Tâdou, ô lavarout da Abraham : Hag enn da wenn é vézô benniget ann holl vroadou eûz ann douar.\n26. Évid-hoc’h eo da-gen̄ta en deûz Doué saved hé Vâb, hag en deûz hé zigaset évid hô penniga, évit ma tistrôi pép-hini eûz hé zrougiez.\n1. Hôgen pa gomzen̄t oud ar bobl, ar véléien ha rénérien ann templ, hag ar Saduséed a zeûaz énô ;\n2. Ha droug enn-hô, ô véza ma kélenné ar ré-man̄ ar bobl, ha ma tiouganen̄t é Jézuz dazorc’hidigez ar ré varô :\n3. Hag é krôgchon̄t enn-hô, hag é lékéjon̄t anézhô er vâc’h bétég an̄trônôz ; râk divézad oa dijâ.\n4. Hôgen kalz eûz ar ré a glevaz ar brézégen-zé, a grédaz ; ha niver ann dûd-zé a oa eûz a bemp mil.\n5. An̄trônôz Pennou ar bobl, hag ann Hénaoured, hag ar Skribed en em strollaz é Jéruzalem ;\n6. Hag Annaz, Prin̄s ar véleien, ha Kaifaz, ha Iann, hag Aleksan̄dr, ha kémen̄d hini a ioa eûz a wenn ar véleien.\n7. Hag ô véza hô lékéat enn hô c’hreiz, é réjon̄d ar goulenn-man̄ out-hô : Gan̄t pé ners, pé gan̄t pé hanô hoc’h eûz-hu gréat kémen̄t-sé ?\n8. Neûzé Per leûn eûz ar Spéred-San̄tel, a lavaraz d’ézhô : Pennou ar bobl, ha c’houi Hénaoured, sélaouit :\n9. Pa c’houlenneur hiriô digan-é-omp pérâg hon eûz gréat vâd da eunn dén klân̄v, hag é pé zoaré eo bét iac’héet,\n10. Diskleria a réomp d’é-hoc’h holl, ha da holl bobl Israel, pénaoz eo dré hanô hon Aotrou Jézuz-Krist a Nazareth, péhini hoc’h euz staget oud ar groaz, ha péhini en deûz savet Doué a varô da véô, eo bét iac’héet ann dén-zé, ha ma eo enn hé zâ dira-z-hoc’h.\n11. Hen-nez eo ar méan hoc’h eûz distaolet, c’houi saverien-tiez, hag a zô deûet da benn da gorn ann tî :\n12. Ha n’eûz kéd a zilvidigez dré hini all é-béd ; râg hanô all é-béd dindan ann én̄v n’eo bét rôed d’ann dûd, dré béhini é tléfemp béza salvet.\n13. Hôgen pa wéljon̄t stardder Per ha Iann, ô véza ma wien̄t pénaoz é oa ar ré-man̄ tûd diwiziek ha louad, é oen̄t souézet-brâz ; gouzoud a réan̄d ivé pénaoz é oan̄t bét oc’h heûlia Jézuz.\n14. Koulskoudé pa wélen̄t enn hé zâ dira-z-hô ann hini a oa bét iac’héet, n’hô doa nétrâ da lavarout a-énep.\n15. Gourc’hémenni a réjon̄d éta d’ézhô ma’z ajen̄t er-méaz eûz hô stroll, hag é kuzulien̄t étré-z-hô,\n16. O lavarout : Pétrâ a raimp-ni d’ann dûd-man̄ ? Râk eur burzud hô deûz gréat, hag a zô anavézet gan̄d holl dud Jéruzalem : anat eo, ha na hellomp kéd hé nac’ha.\n17. Hôgen, évit na vézô két brudet mui é-touez ar bobl, difennomp out-hô gan̄t gourdrouz na gomzchen̄t mui enn hanô-zé da zén é-béd.\n18. Hag ô véza galved anézhô, é tifenchon̄t out-hô na gomzchen̄t mui, na na gélenchen̄t é hanô Jézuz.\n19. Hôgen Per ha Iann a respoun̄taz hag a lavaraz d’ézhô : Barnit hoc’h-unan mard-eo déréad dirâg Doué sélaoui ac’hanoc’h ken̄toc’h égét sélaoui Doué ;\n20. Râk nî na hellomp két tévél war ar péz hon eûz gwélet ha klevet.\n21. Hôgen hî a gasaz anézhô enn eur c’hourdrouza : ha na gaven̄t abek é-béd évit hô c’hastiza enn abek d’ar bobl, ô véza ma veûlen̄t holl Doué eûz a gémen̄t a ioa c’hoarvézet ;\n22. Râg ann dén péhini a ioa bét iac’héet gan̄d ar burzud-zé, en doa ouc’h-penn daou-ugen̄t vloaz.\n23. Goudé ma oen̄t laosket, é teûjon̄t étrézég hô zûd ; hag é tanéveljon̄d d’ézhô kémen̄t a ioa bét lavared d’ézhô gan̄t prin̄sed ar véleien ha gan̄d ann hénaoured.\n24. Pa glevaz ar ré-man̄ kémen̄t-sé, é savchon̄t kévret hô mouéz étrézé Doué, hag é léverchon̄t : Aotrou, té eo éc’h eûz gréat ann én̄v hag ann douar, ar môr, ha kémen̄d a zô enn-hô :\n25. Té eo éc’h eûz lavaret dré ar Spéred-San̄tel, dré c’hénou hon tâd David da zervicher : Pérâg é tispac’h ar broadou, ha pérâg ar boblou hô deûz-hi mennet traou gwân ?\n26. Saved eo rouanez ann douar, hag ar brin̄sed a zô en em strolled a-unan a-énep ann Aotrou, hag a-éneb hé C’hrist.\n27. Râg Hérodez ha Pon̄s-Pilat, gan̄d ar Jen̄tiled ha gan̄d ar bobl a Israel, a zô évit-gwîr en em strollet er géar-man̄ a-énep da Vâp san̄tel Jézuz, péhini éc’h eûz éôliet,\n28. Évid ôber ar péz a oa bét reizet gan̄d da c’halloud, ha gan̄d da vénoz.\n29. Ha bréma, Aotrou, sell ouc’h hô gourdrouzou, ha rô d’az goazed ann ners da ziskleria da c’hér gan̄t pép herder,\n30. Évit ma astenni da zourn da iac’haad ar ré glan̄v, ha da ôber arouésiou ha burzudou é hanô da Vâp san̄tel Jézuz.\n31. Goudé m’hô doé gréad hô féden, al léac’h é péhini édon̄t strollet a grénaz ; leûniet é oen̄d holl gan̄d ar Spéred-San̄tel, hag é tisklerchon̄t gér Doué gan̄d herder.\n32. Hôgen al lôd brâz eûz ar ré a grédé n’hô doa néméd eur galoun hag eunn éné : hag hini anézhô na lavaré é oa d’ézhan̄ hé-unan ar péz en doa ; hôgen kémen̄t trâ a ioa boutin étré- z-hô.\n33. Ann Ébestel a rôé testéni gan̄d eunn ners vrâz eûz a zazorc’hidigez hon Aotrou Jézuz-Krist : hag ar c’hrâs a ioa brâz enn-hô holl.\n34. Râk na oa dén paour é-béd enn hô zouez ; ha kémen̄d hini en doa douarou pé tiez, a werzé anézhô, hag a zigasé ann dalvoudégez eûz ar péz en doa gwerzet,\n35. Hag a lékéa anézhi da dreid ann Ébestel. Neûzé é rannen̄d ann arc’han̄t étré pép-hini dioud hô ézomm.\n36. Hôgen Jozef, les-hanvet Barnabaz gan̄d ann Ébestel, (da lavaroud eo Mâb ar fréalzidigez), péhini a oa Lévit, ha ginidik eûz a Sipra,\n37. A werzaz parkou en doa, hag a gasaz arc’han̄t ar werz da dreid ann Ébestel.\n1. Neûzé eunn dén hanvet Ananiaz gan̄d hé c’hrég Safira, a werzaz douarou.\n2. Hag a viraz enn tu diout-han̄ lôd eûz a arc’han̄t gwerz ann douarou, a-unan gan̄d hé c’hrég : hag é kéméraz al lôd all, hag hen kasaz da dreid ann Ébestel.\n3. Hôgen Per a lavaraz : Ananiaz, pérâk Satan en deûz-hén̄ temptet da galoun, évit da lakaad da lavaroud eur gaou d’ar Spéred-San̄tel, ha da viroud enn tu diouz-id lôd eûz a arc’han̄t da zouarou ?\n4. Ha na ven̄t két choumet gan-éz, mar ez pé karet ; ha goudé béza hô gwerzet, ha né oa két c’hoaz ann arc’han̄t d’îd ? Pérâg éc’h eûz-té lékéat ar ménoz-sé enn da galoun ? Né kéd d’ann dûd éc’h eûz lavaret gaou, da Zoué eo.\n5. Hôgen pa glevaz Ananiaz ar geriou-zé, é kouézaz hag é varvaz. Hag ar ré holl a glevaz kémen̄t-sé a oé spoun̄tet brâz.\n6. Neûzé tûd-iaouan̄k a zavaz, a géméraz anézhan̄, hé zougaz hag hé zouaraz.\n7. War-drô teir heur goudé, hé c’hrég, péhini na wié kéd ar péz a ioa c’hoarvézet, a zeûaz.\n8. Ha Per a lavaraz d’ézhi : Lavar din, grég, hag azé éma kémen̄d hoc’h eûz gwerzet hô touarou ? Hag hî a lavaraz : Ia, kémen̄t-sé eo.\n9. Neûzé Per a lavaraz d’ézhi : Pénaoz oc’h-hu en em unanet ével-sé évit tempti Spéred ann Aotrou ? Chétu oud ann ôr treid ar ré hô deûz douaret da ozac’h, mon̄d a réon̄d ivé d’az tougen.\n1. Neûzé ar Bélek-brâz a lavaraz d’ézhan̄ : Ha gwîr eo ar péz a lévéreur ?\n2. Hag hén̄ a lavaraz : Tûd, va breûdeûr, ha va zadou, klevit : Ann Doué a c’hloar en em ziskouézaz da Abraham hon tad pa édo er Mézopotamia, abarz ma choumaz é Karan,\n3. Hag é lavaraz d’ézhan̄ : Kéa er-méaz eûz da vrô, hag eûz da géren̄tiez, ha deûz enn douar a ziskouézinn d’îd.\n4. Neûzé éz éaz er-méaz eûz a zouar ar C’haldéed, hag éz éaz da choum é Karan. Hag ac’hanô, goudé ma oé marô hé dâd, Doué a zigasaz anézhan̄ enn douar-man̄, é péhini é choumit bréma.\n5. Ha na rôaz d’ézhan̄ madou é-béd enn-han̄ : na rôaz két zô-kén héd eunn troad : hôgen rei a réaz hé c’hér pénaoz her rôjé d’ézhan̄ enn hé gers, ha d’hé wenn hé-c’houdé, pa n’en doa c’hoaz mâb é-béd.\n6. Ha Doué a lavaraz d’ézhan̄ pénaoz hé wenn a choumché enn eunn douar a-ziavéaz, a vijé lékéad é sklavérez, ha gwall gaset é-pâd pévar c’han̄t vloaz.\n7. Hôgen, émé ann Aotrou, barna a rinn ar vrôad gan̄t péhini é vézin̄t bét lékéad é sklavérez. Ha goudé-zé é teûin̄t er-méaz, hag é servichin̄t ac’hanoun el léac’h-man̄,\n8. Hag é rôaz d’ézhan̄ kévrédigez ann trô-drouc’h : hag ével-sé Abraham a en̄gehen̄taz Izaak, hag a drô-drouc’haz anézhan̄ ann eizved dervez, hag Izaak a en̄géhen̄taz Jakob ; ha Jakob a en̄géhen̄taz ann douzék Tâd-brâz.\n9. Hag ann Tâdou-brâz dré warizi, a werzaz Jozef enn Éjipt ; hôgen Doué a ioa gan̄t-han̄ :\n10. Hag é tieûbaz anézhan̄ eûz hé holl en̄krézou : hag é rôaz d’ézhan̄ ar gaerded hag ar furnez dirâk Faraon roué ann Éjipt, péhini hel lékéaz da réner war ann Éjipt, ha war hé holl dî.\n11. Hôgen don̄d a réaz eunn naounégez vrâz enn holl Éjipt hag é Kanaan, ha brâz é oé ann en̄krez : hag hon tadou na gaven̄t kéd a vouéd.\n12. Pa glevaz Jakob pénaoz é oa éd enn Éjipt, é kasaz dî hon tadou eur wéach gen̄ta.\n13. Ha d’ann eil gwéach é oé anavézet Jozef gan̄d hé vreûdeûr, ha Faraon a anavézaz hé wenn.\n14. Neûzé Jozef a gasaz da gerc’hout Jakob hé dâd, hag hé holl géren̄t ; pemzék dén ha tri-ugen̄t.\n15. Ha Jakob a ziskennaz enn Éjipt, hag a varvaz énô, hag hon tadou ivé.\n16. Ha dizouget é oen̄t é Sichem, ha lékéad er béz a oa bét prénet gan̄d arc’han̄t Abraham digan̄t mipien Hémor mâb Sichem.\n17. Hôgen ô véza ma tôstéé amzer ar gwéstl en doa gréad Doué da Abraham, ar bobl a greskaz, hag a baottaz enn Éjipt,\n18. Bété ma savaz enn Éjipt eur roué all, péhini n’en doa két anavézet Jozef.\n19. Hen-nez leûn a drôidellérez a-énep hon tûd a en̄krézaz hon tadou, béteg hô lakaad da deûrel er-méaz hô bugalé, évit na zeûjen̄t kén da baotta.\n20. Enn amzer-zé éo é oé ganet Moizez, péhini a oé mâd dirâk Doué. E-pâd tri miz é oé maget é tî hé dâd.\n21. Hôgen ô véza bét lékéad er-méaz, é oé kéméret gan̄t merc’h Faraon, péhini a vagaz anézhan̄ ével eur mab d’ézhi.\n22. Ha Moizez a oé desket é holl furnez ann Éjipsianed, hag é teûaz da véza gallouduz é geriou hag é ôbériou.\n23. Hôgen pa oé deûed d’ann oad a zaou-ugen̄t vloaz, é teûaz c’hoan̄t enn hé galoun da von̄d da wéloud hé vreûdeûr bugalé Israel.\n24. Hag ô wéloud eur ré oc’h ôber drouk da unan anézhô, é tifennaz anézhan̄ ; hag ô véza skôet gan̄d ann Éjipsian, é ven̄jaz ann hini da béhini é oa bét gréad drouk.\n25. Hôgen hén̄ a grédé é teûjé hé vreûdeûr da boella pénaoz oa dré hé zourn é tlié Doué hô dieûbi : hag hî na boeljon̄t két kémen̄t-sé.\n26. An̄trônôz en em gavaz pa édo lôd anézhô oc’h en em zaéla, hag hén̄ a glaské lakaad ar péoc’h étré-z-hô, hag a lavaré : Tudou, breûdeûr oc’h, pérâg en em grôzit-hu ann eil égilé ?\n51. Pennou kalet, tûd dienwadet a galoun hag a skouarn, c’houi a éneb bépréd oud ar Spéred-San̄tel, hag a zô hén̄vel oud hô tadou.\n52. Péhini eûz ar Broféded n’hô deûz két heskinet hô tadou ? Lazed hô deûz ar ré a ziougané d’ézhô donédigez ann Dén Gwirion, péhini hoc’h eûz c’houi gwerzet ha lazet :\n53. O véza ma eo bét rôed d’é-hoc’h al lézen gan̄d ann Élez, ha n’hoc’h eûz két hé miret.\n54. Hôgen pa glefchon̄t kémen̄t-sé é oé rannet hô c’halounou, hag é skriñchon̄t hô den̄t out-han̄.\n55. Koulskoudé ô véza ma oa hén̄ leûn eûz ar Spéred-San̄tel, é savaz hé zaou-lagad étrézég ann Én̄v, é wélaz gloar Doué, ha Jézuz péhini a ioa enn hé zâ enn tu déou da Zoué. Hag é lavaraz : Chétu é wélann ann Én̄vou digor, ha Mâb ann dén enn hé zâ enn tu déou da Zoué.\n56. Hôgen hî en em lékéaz da gria a-boéz-penn ô stan̄ka hô diskouarn, hag en em dôljon̄t war-n-ézhan̄ war-eunn-drô.\n57. Hag ô véza hé zachet er-méaz eûz a géar, é labézchon̄t anézhan̄ : hag ann testou a lékéaz hé ziḻad out treid eunn dén-iaouan̄k hanvet Saul.\n58. Hî a labézé Stéfan, hag hén̄ a bédé, hag a lavaré : Aotrou Jézuz, digémer va spéred.\n59. Hag ô véza en em daolet war hé zaoulin, é c’harmaz gan̄d eur vouéz gré, ô lavarout : Aotrou, na damall két d’ézhô ar péc’hed-man̄. Ha goudé béza lavaret kémen̄t-sé é kouskaz enn Aotrou. Hôgen Saul en doa rôed hé c’hrâd d’ar marô-zé.\n1. Hôgen enn deisiou-zé é savaz eunn heskin brâz enn Iliz a ioa é Jéruzalem, hag ann holl, néméd ann Ébestel, a oé skiñet dré vrô Judéa ha Samaria.\n2. Koulskoudé tûd a zoujan̄s Doué hô doé pridiri eûz a Stéfan, hag a réaz eur c’haon̄ brâz d’ézhan̄.\n3. Hôgen Saul a zismantré ann Iliz, hag ô von̄d enn tiez, é tenné anézhô ar goazed hag ar merc’hed, hag hô lékéé er prizoun.\n4. Ar ré a ioa skiñet a brézégé gér Doué dré ma tréménen̄t.\n5. Filip a ziskennaz da géar Samaria, hag a brézégaz énô ar C’hrist.\n6. Ar boblou a zélaoué ar péz a lavaré Filip, oc’h hé glevout gan̄d eunn hévéleb evez, hag ô wélout ann arouésiou a réa.\n7. Râg ar spéréjou louz a iéa er-méaz eûz a gorf meûr a hini, enn eur gria a-boéz-penn.\n8. Ha kalz a baralitiked hag a grammeien a oé iac’héet.\n9. Eul laouénidigez vrâz a c’hoarvézaz éta er géar-zé. Hôgen béz’ éz oa enn hévélep kéar eunn dén hanvet Simon, péhini abars neûzé a ioa bét eur strôbineller, hag en doa touellet pobl Samaria, ô lavarout pénaoz é oa hén̄ eunn dra-bennâg a vrâz :\n10. Ann holl, braz ha bihan̄, a grédé d’ézhan̄, hag a lavaré : Hé-man̄ eo ar galloud brâz euz a Zoué.\n11. Hôgen hé zélaoui a réan̄t, ô véza m’en doa hô zouellet pell a ioa gan̄d hé strôbinellou.\n12. Koulskoudé ô véza krédet ar péz a brézégé Filip diwar-bénn rouantélez Doué, é oen̄t badézet, goazed ha merc’hed, é hanô Jézuz-Krist.\n13. Neûzé Simon a grédaz ivé hé-unan : goudé ma oé bét badézet, éc’h heûliaz Filip. Hag ô wélout ann arouésiou hag ar vurzudou brâz a réa, é oé souézet-meûrbéd.\n14. Hôgen pa glevaz ann Ébestel, péré a ioa é Jéruzalem, pénaoz tûd Samaria hô doa digéméret gér Doué, é kaschon̄t étrézég enn-hô Per ha Iann.\n15. Pa oé deûed ar ré-man̄, é pedchon̄t évit-hô, évit ma tigémerchen̄t ar Spéred-San̄tel :\n16. Râk né oa két c’hoaz diskennet war hini anézhô ; hôgen badézet é oan̄t bét hép-kén, é hanô ann Aotrou Jézuz.\n17. Neûzé é lékéjon̄d hô daouarn war-n-ézhô, hag é tigémerchon̄t ar Spéred-San̄tel.\n18. Hôgen pa wélaz Simon pénaoz ann Ébestel a roé ar Spéred-San̄tel oc’h astenna hô daouarn, é kennigaz arc’han̄t d’ézhô,\n19. O lavarout : Rôid ivé d’in ar galloud-zé, ma tigémérô ar Spéred-San̄tel kémen̄d hini em bézô lékéat va daouarn war-n-ézhan̄. Hôgen Per a lavaraz d’ézhan̄ :\n20. Ra vézô kollet da arc’han̄t gan-éz, ô véza ma éc’h eûz mennet é helfez kaout rô Doué gan̄d arc’han̄t.\n21. N’éc’h euz na lôd, na kévren er brezégen-man̄ ; rak da galoun né kéd éeun dirâk Doué.\n22. Gra éta pinijen eûz ann drougiez-zé ac’hanod ; ha péd Doué, évit ma tistolô d’îd, mar d-eo galluz, ar ménoz-zé eûz da galoun.\n23. Râg gwéloud a rann pénaoz émoud é béstl ar c’houervder, hag é éréou ann direisted.\n24. Hôgen Simon a respoun̄taz, hag a lavaraz : Pédit c’houi ann Aotrou évid-oun, évit na zigouézô nétra din eûz ar péz hoc’h eûz lavaret.\n25. Hag hî goudé béza rôet testéni d’ann Aotrou, ha goudé béza diskleriet hé c’hér, a zistrôaz da Jéruzalem, enn eur brézégi ann Aviel é meûr a bann eûz a vrô ar Zamaritaned.\n26. Hôgen Éal ann Aotrou a gomzaz ouc’h Filip, ô lavarout : Saô, ha kéa étrézég ar c’hresteiz, war-zû ann hen̄t a ziskenn eûz a Jéruzalem da C’haza, péhini a zô enn eul léac’h distrô.\n27. Hag hén̄ a zavaz hag a iéaz. Ha chétu eunn dén eûz ann Étiopia, eur spaz, eunn dén galloudek eûz a lez Kan̄dasez rouanez ann Étiopianed, péhini a ioa da benn war hé holl denzoriou, a ioa deûed da Jéruzalem évid azeûli ;\n28. Hag ô tistrei é oa azézet war hé garr, hag é lenné ar Profed Izaiaz.\n29. Neûze ar Spéred a lavaraz da Filip : Difré, ha dinesa oud ar c’harr-zé.\n30. Ha Filip a rédaz, hag a glevaz anézhan̄ ô lenna ar Profed Izaiaz, hag é lavaraz d’ézhan̄ : Ha menna a réz-té é poelfez ar péz a lennez ?\n31. Hag hé-man̄ a lavaraz : Ha pénaoz é hellfenn, ma na ziskouéz dén d’in ? Hag é pédaz Filip da biña, ha da azéza gan̄t-han̄.\n32. Hôgen al léac’h eûz ar Skritur a lenné a oa hé-man̄ : É c’hîz eunn dan̄vad eo bét kaset da laza ; hag é-c’hîz eunn oan péhini a choum mûd dirâg ar c’hrévier, ével-sé n’en deûz kéd digoret hé c’hénou.\n33. Enn hé vuelded hé varn a zô bét lamet. Piou a zanévellô hé c’hanédigez, ô véza ma vézô lamet hé vuez diwar ann douar ?\n34. Hag ar spâz a respoun̄taz hag a lavaraz da Filip : Lavar d’in, mé az péd, diwar-benn piou é lavar ar Profed kémen̄t-sé, pé diwar-benn hé-unan, pé diwar-benn eunn all bennâg ?\n35. Neûzé Filip ô tigeri hé c’hénou, a zéraouaz dré ar Skritur-zé, hag a brézégaz d’ézhan̄ Jézuz.\n36. Ha pa’z éan̄t enn hen̄t, é kafchon̄t dour, hag ar spâz a lavaraz : Chétu dour, pétrâ a vîr na venn badézet :\n37. Ha Filip a lavaraz : Mar krédez a wîr galoun, é hell béza gréat. Hag hén̄ a respoun̄taz hag a lavaraz : Mé a gréd pénaoz Jézuz-Krist a zô Mâb da Zoué.\n38. Hag é c’hourc’hémennaz harza ar c’harr : hag é tiskenchon̄t hô daou enn dour, ha Filip a vadézaz ar spâz.\n39. Hôgen pa oen̄t savet eûz ann dour, ar Spéred a skrapaz é Filip, hag ar spâz n’her gwélaz mui ; hôgen mon̄d a réaz laouen enn hé hen̄t.\n40. Koulskoudé Filip en em gavaz é Azot, hag ô tréménout é prezégé ann Aviel dré ar c’heriou, bété ma teûaz da Zézaréa.\n1. Hôgen Saul péhini a ioa c’hoaz leûn a c’hourdrouzou, ha péhini a glaské marô diskibled ann Aotrou, a iéaz da gavout ar Bélek-brâz,\n2. Hag a c’houlennaz digan̄t-han̄ lizéri évit sinagogou Damez : évit mar kafché war ann hén̄t-zé, goazed pé merc’hed, hô c’hasché stâg da Jéruzalem.\n3. Ha pa édo enn hen̄t, ha ma tôstéé oud Damaz, eur c’houlaouen eûz ann Én̄v a gelc’hiaz anézhan̄ enn-eunn-taol ;\n4. Hag ô kouéza d’ann douar é klevaz eur vouéz a lavaré d’ézhan̄ : Saul, Saul, pérâg éc’h heskinez-té ac’hanoun ?\n5. Hag hén̄ a lavaraz : Piou oud-dé, Aotrou ? Hag ann Aotrou a lavaraz : Mé eo Jézuz péhini a héskinez ; fall a rez herzel oud ar broud (M).\n6. Hag hén̄ ô kréna, ha spoun̄tet brâz a lavaraz : Aotrou, pétrâ a fell d’îd é rafenn ?\n7. Hag ann Aotrou a lavaraz d’ézhan̄ : Saô, ha kéa da géar, hag énô ô vézô lavared d’îd pétrâ éc’h eûz da ôber. Hôgen ann dûd a ioa gan̄t-han̄ a choumaz souézet-brâz, ô véza ma kleven̄t eur vouéz, ha na wélen̄d dén.\n8. Saul éta a zavaz diwar ann douar, ha pétrâ-bennâg ma oa digor hé zaoulagad, na wéle bérad. Hôgen hî ô kregi enn hé zaouarn, a gasaz anézhan̄ da Zamaz.\n9. Choum a réaz énô trî dervez hép gwélout, ha na zebraz na na évaz.\n10. Hogen béz’ éz oa eunn diskibl é Damaz, hanvet Ananiaz : hag ann Aotrou a lavaraz d’ézhan̄ enn eur wélédigez : Ananiaz. Hag hén̄ a lavaraz : Chétu mé, Aotrou.\n11. Hag ann Aotrou a lavaraz d’ézhan̄ : Saô, ha kéa er rû a hanveur ar Rû Vrâz : ha klask é tî Judaz eunn dén hanvet Saul eûz a Dars ; râg ô pidi éma.\n12. (Ha Saul a wélaz eunn dén hanvet Ananiaz, péhini a zeûé enn tî, hag é lékéé hé zaouarn war-n-ézhan évit ma askafché ar gweled.)\n13. Hôgen Ananiaz a respoun̄taz : Aotrou, kleved em eûz gant meûr a hini pénaoz ann dén-zé en deûz gréat kalz a zrouk d’ar sen̄t é Jéruzalem ;\n14. Ha pénaoz eo bét rôed ar galloud d’ézhan̄ gan̄t Prin̄sed ar véleien da éréa kémen̄d hini a c’halvô da hanô.\n15. Hag ann Aotrou a lavaraz d’ézhan̄ : Kéa, râg hen-nez a zô eul léstr em eûz dilennet évid dougen va hanô dirâg ar vrôadou, ar rouanez, ha bugalé Israel.\n16. Râk mé a ziskouézô d’ézhan̄ pétrâ a vézô réd d’ézhan̄ da c’houzan̄vi évit va hanô.\n17. Hag Ananiaz a iéaz, hag ô véza éad enn tî, éc’h astennaz hé zaouarn war-n-ézhan̄, hag é lavaraz : Saul va breûr, ann Aotrou Jézuz, péhini a zô en em ziskouézed d’îd enn hen̄d dré béhini é teûez, en deûz va digaset, évit ma wéli, ha ma vézi leûniet gan̄d ar Spéred-San̄tel.\n18. Ha râk-tâl é kouézaz eûz hé zaoulagad é-c’hîz skan̄t, hag é teûaz adarré ar gwéled d’ézhan̄ : hag ô véza savet é oé badézet.\n19. Hag ô véza kéméret boéd, é teûaz ners d’ézhan̄. Hag é choumaz eunn dervez-bennâg gan̄d ann diskibled a ioa é Damaz.\n20. Ha rak-tâl é prézégaz er sinagogou, pénaoz Jézuz a ioa Mâb Doué.\n21. Hôgen ar ré holl a glevé anézhan̄ a oa souézet, hag a lavaré : Ha né két hen-nez eo a heskiné é Jéruzalem ar ré a c’halvé ann hanô-zé, ha péhini a zô deûed ac’hanô aman̄ évid ô éréa hag hô châs da Brin̄sed ar véleien ?\n22. Koulskoudé Saul a zistroé é iéc’hed mui-och-vui, hag é faézé Juzevien a ioa é Damaz, ô testénia d’ézhô pénaoz Jézuz a ioa ar C’hrist.\n23. Hôgen pell-amzer goudé ar Iuzevien en em guzuliaz kévret évit hé lakaad da vervel.\n24. Hô spiou a oé rôed da anaoud da Zaul ; râk nôz-deiz é tiwallen̄d ann ôriou, évid hé laza.\n25. Hôgen ann diskibled a géméraz anézhan̄ é-pâd ann nôz, hag ô véza hé lékéad enn eûr gést, é tiskenchon̄d anêzhan̄ a-héd ar vôger.\n26. Pa oé deûed da Jéruzalem, é klaskaz en em unani gan̄d ann diskibled ; hôgen holl hô doa aoun ra-z-han̄, ô veza na gréden̄t két é oa diskibl.\n27. Hôgen Barnabaz a géméraz anézhan̄, hag hé c’hasaz d’ann Ébestel : hag é tanévellaz d’ézhô en doa gwelet enn hen̄t ann Aotrou, péhini en doa komzet out-han̄, ha pénaoz en doa prézéget, gan̄t fisian̄s é Damaz, hanô Jézuz.\n9. An̄trônôz, pa oan̄t enn hen̄t, ha pa dôstéen̄t ouc’h kéar, Per a biñaz er penn uc’héla eûz ann tî, war-drô ar c’houec’hved heur, évit pidi.\n13. Hag hén̄ a zanévellaz pénaoz en doa gwélet eunn Éal enn hé zâ hag a lavaraz d’ézhan̄ : Kâs da Joppé, ha digémenn Simon, les-hanvet Per,\n14. Péhini a lavarô d’îd geriou, dré béré é vézi salvet, té ha da holl di.\n15. Ha pa em boé déraouet komza, ar Spéred-San̄tel a gouézaz war-n-ézhô, é-c’hîz war-n-omp enn derou.\n16. Neûzé é teûaz koun d’in eûz a c’hér ann Aotrou, pa lavaraz : Iann évit-gwîr en deûz badézet enn dour ; hôgen c’houi a vézô badézet er Spéréd-San̄tel.\n17. Pa en deûz éta Doué rôed d’ézhô ann hévélep grâz ha d’é-omp-ni, nî péré hon eûz krédet enn Aotrou Jézuz-Krist, pétrâ oann-mé, évit gellout énébi ouc’h Doué ?\n18. Pa hô doé klevet kémen̄t-sé, é tavchon̄t : hag é veûljon̄t Doué, ô lavarout : Doué en deûz éta rôed ar binijen d’ar Jen̄tiled évid ar vuez.\n19. Hôgen ar ré a oa bét skiñet gan̄d ann heskin a oa kouézet war Stéfan, a dréménaz bétég é Fénisia, é Kipruz hag é An̄tiokia, ha na léverchon̄t gér ouc’h dén, néméd ouc’h ar Iuzevien hép-kén.\n20. Koulskoudé lôd eûz ar ré a ioa eûz a Chipr hag eûz a Ziren, ô véza éat é An̄tiokia, a gomzaz ivé oud ar C’hrésianed, ô prézégi ann Aotrou Jézuz.\n21. Ha dourn ann Aotrou a ioa gan̄t-hô : hag eunn niver brâz a grédaz hag a droaz oud ann Aotrou.\n22. Ar brûd eûz a gémen̄t-sé ô véza deûet bétég iliz Jéruzalem, é kaschon̄t Barnabaz da An̄tiokia.\n23. Pa oé deûed hé-man̄, ha pa wélaz grâs Doué, é oé laouen ; hag é erbédaz pép-hini da gen̄derc’hel é servich ann Aotrou gan̄d eur galoun stard ;\n24. Râg eunn dén mâd é oa, ha leûn eûz ar Spéred-San̄tel, hag eûz a feiz. Hag eul lôd brâz a dûd en em unanaz gan̄t ann Aotrou.\n25. Neûzé Barnabaz a iéaz da Darsuz, évit klask Saul : ha pa en doé hé gavet, hen kasaz da An̄tiokia.\n26. Eur bloaz krenn é choumjon̄t enn Iliz-zé : hag é teskchon̄t eul lôd brâz a bobl ; enn hévêlep doaré ma oe rôet da gen̄ta ann hanô a Gristenien da ziskibled Antiokia.\n27. Enn deisiou-zé é teûaz Proféded eûz a Jéruzalem da An̄tiokia :\n28. Hag unan anézhô, hanvet Agabus, a zavaz hag a ziouganaz dré ar Spéred, pénaoz é c’hoarvésché eunn naounégez vrâz dré ar béd holl ; hag é c’hoarvézaz dindân ann impalaer Klodiuz.\n29. Hôgen ann diskibled a géméraz ann dézô da gâs, pép-hini dioud hé c’halloud, aluzennou d’ar vreûdeûr a choumé er Judéa.\n30. Hag é réjon̄t ivé, oc’h hô c’hâs d’ann hénaoured dré zaouarn Barnabaz ha Saul.\n1. Hôgen enn hévéleb amzer ar roué Hérodez a astennaz hé zaouarn, évid en̄krézi hiniennou eûz ann Iliz.\n2. Hag hén̄ a lazaz Jakez, breûr Iann, gan̄d eur c’hlézé.\n3. Hag ô wélout pénaoz é plijé kémen̄t-sé d’ar Iuzevien, é lékéaz ivé kregi é Per. Edo neûzé deisiou ar Bara hep goell.\n4. Goude m’en doe lékéat kregi enn-han̄, é kasaz anézhan̄ er vâc’h, hag hen rôaz da viroud da béder bagad a bevar soudard pép-hini, gan̄d ioul d’hé lakaad étré daouarn ar bobl goudé ar Pask.\n5. Ével-sé é oa miret Per er vâc’h : hôgen ann Iliz a réa héb éhana pédennou da Zoué évit-han̄.\n6. Hôgen enn nôz araok ann deiz é péhini é tlié Hérodez hé gâs d’ar marô, Per a ioa kousket étré daou zoudard, ha staget gan̄d diou chaden : hag ar warded a ioa é-tâl ann ôr a ziwallé ar vâc’h.\n7. Ha chétu Éal ann Aotrou a zeûaz enn he gichen : hag ar goulou a lugernaz er vâc’h ; hag ô véza stoket out kostez Per, é tihunaz anézhan̄, ô lavarout : Saô buan. Hag ar chadennou a gouézaz eûz hé zaouarn.\n8. Hag ann Éal a lavaraz d’ézhan̄ : Laka da c’houriz, ha gwisk da voutou. Hag hén̄ a réaz ével-sé. Neûzé é lavaraz d’ézhan̄ : Taol da zaé war da drô, deûz war va lerc’h.\n5. Ha pa oen̄t deûed da Zalamina, é prézégchon̄t gér Doué é sinagogou ar Iuzevien. Iann hô doa ivé gan̄t-hô da skoazel.\n6. Ha goudé m’hô doa baléed dré ann énézen bété Pafoz, é kafchon̄t eur Iuzéô, péhini a ioa kelc’hier ha fals-profed, hag a ioa hanvet Barjézu ;\n7. Hé-man̄ a ioa gan̄d ar prokonsul Serjiuz-Paoluz dén fûr. Hé-man̄, ô véza lékéat Barnabaz ha Saul da zon̄t, en doa c’hoant da glevout gér Doué.\n8. Hôgen Élimaz ar c’helc’hier (râg ével sé eo hé hanô da lavarout) a énébé out-hô, ô klaskout distrei ar prokonsul eûz ar feiz.\n9. Neûzé Saul, péhini a zô ivé hanvet Paol, ô véza leûn eûz ar Spéred-San̄tel, a zellaz stard out-han̄,\n10. Hag a lavaraz : O dén leûn a bép touellérez, hag a bép trôidel, mab ann diaoul, énébour da bép eeunder, ha na baouézi-dé két da wara hen̄chou eeun ann Aotrou ?\n11. Ha bréma chétu éma dourn ann Aotrou war-n-oud, hag é vézi dall, ha na wéli két ann héol bétég eunn amzer. Râk-tâl é kouézaz war-n-ézhan̄ amc’houlou ha tévalien, hag ô trei a bép tû, é klaské eur ré da rei ann dourn d’ézhan̄.\n12. Neûzé ar prokonsul, pa wélaz ar péz a ioa c’hoarvézet, a grédaz, souézet-brâz eûz a gélennadurez ann Aotrou.\n13. Paol hag ar ré a oa gan̄t-han̄ a iéaz kuît eûz a Bafoz, hag a zeûaz da Bergen é Pan̄filia. Hôgen Iann ô véza kuitéet anézhô, a zistrôaz da Jéruzalem.\n14. Hôgen hî ô treûzi Pergen, a zeûaz da An̄tiokia, é Pizidia ; hag ô véza éat er sinagog da zeiz ar sabbat, éc’h azézchon̄t.\n15. Hôgen goudé ma oé lennet al lézen hag ar Broféded, ar pennou eûz ar sinagog a gasaz da lavarout d’ézhô : Tûd, hor breûdeûr, mar hoc’h eûz eur gér a erbéd da lavaroud d’ar bobl, komzit.\n16. Paol a zavaz éta, hag ô véza rôed arouéz gan̄d ann dourn da dével, é lavaraz : Tûd a Israel, ha c’houi péré a zouj Doué, sélaouit :\n17. Doué pobl Israel en deûz dilennet hon tadou, hag en deûz huéléet meûrbéd ar bobl-zé é-pâd ma choumé é douar ann Éjipt, ha gan̄d eur vréac’h huel en deuz hé dennet anézhan̄.\n18. Hag é-pâd daou-ugen̄t vloaz amzer en deûz gouzan̄vet ho buézegez enn distrô.\n19. Hag ô véza gwastet seiz brôad é douar Kanaan, é lôdennaz ann douar étré-z-hô dioud ar sort,\n20. War-drô pevar c’han̄t bloaz hag hanter-kan̄t goudé : ha neûzé é rôaz d’ézhô barnerien, bété Samuel ar Profed.\n21. Hag a neûzé é c’houlenchon̄t eur Roué, ha Doué a rôaz d’ézhô Saul, mâb Kîs, dén eûz a vreûriez Ben̄jamin, é-pâd daou-ugen̄t vloaz.\n22. Ha goudé béza hé dennet, é savaz David da Roué d’ézhô : hag ô rei testéni d’ézhan̄, é lavaraz : Kavet em eûz David, mâb Jessé, dén hervez va c’haloun, péhini a zévénô va holl ioulou.\n23. Eûz hé wenn eo en deûz Doué, hervez hé c’hér, savet Jézuz da Zalver da Israel,\n24. Iann ô véza prézéget, abarz hé zonédigez, ar vadisian̄t a binijen da holl bobl Israel.\n25. Pa en doé Iann peûr-c’hréat hé rédaden, é lavaraz : Piou a vennit-hu ounn-mé ? Né két mé eo, hôgen chétu é teû eunn all war va lerc’h, ha na zellézann két diéréa hé voutou d’ézhan̄.\n26. Tûd, hor breûdeûr, bugalé a wenn Abraham ; ha c’houi enn hô zouez péré a zouj Doué, d’é-hoc’h eo eo bét kaset ar gér a zilvidigez-man̄.\n27. Râg ar ré a choumé e Jéruzalem, hag hô frin̄sed, héb anaout anézhan̄ na lavariou ar Broféded, a lenneur da bép sabbat, oc’h hô barnout, hô deûz hô sévénet.\n28. Ha pétrâ-bennâg na gavchon̄t abeg é-béd a varô enn-han̄, é c’houlen̄chon̄t out Pilat m’hen lakajé d’ar marô.\n29. Ha pa oé sévénet kémen̄t ha ma oa bét skrivet diwar hé benn, é tisken̄chon̄t anézhan̄ eûz ar prenn, hag é lékéjon̄t anézhan̄ er béz.\n30. Hôgen Doué a zavaz anézhan̄ ann trédé deiz eûz a-douez ar ré varô : hag hén̄ a oé gwélet é-pâd meûr a zervez gan̄d ar ré,\n31. Péré a oa piñet gan̄t-han̄ eûz a Jéruzalem ; hag ar ré-man̄ a zô c’hoaz bréma testou d’ézhan̄ dirâg ar bobl.\n32. Ha nî a rô da anaout d’é-hoc’h ar gér a zô bét rôed d’hon tadou :\n33. O véza ma en deûz Doué sévénet anézhan̄ enn hor c’hén̄ver-ni hô bugalé, ô tazorc’hi Jézuz, ével ma eo skrivet enn eil Salm : Va Mâb oud, té, hiriô em eûz da en̄géhen̄tet.\n34. Hag ô véza ma en deûz hé zavet eûz a-douez ar ré varô, évit na zistrôiô mui é breinadurez, en deûz lavaret ével-henn : Rei a rinn d’é-hoc’h ann diouganou san̄tel em eûz gréad da Zavid.\n35. Hag enn eul léac’h all é lavar c’hoaz : Na lézi két da Zan̄t da wélout ar vreinadurez.\n36. Râk David, goudé béza servichet enn hé amzer da ioul Doué, a gouskaz : hag é oé lékéat gan̄d hé dadou, hag é wélaz ar vreinadurez.\n37. Hôgen ann hini en deûz saved Doué eûz a-douez ar ré varô, n’en deûz két gwélet ar vreinadurez.\n38. Ra vézô anat éta d’é-hoc’h, tûd hor breûdeûr, pénaoz eo dré-z-han̄ eo diouganet d’é-hoc’h distaol ar béc’héjou : ha pénaoz eûz ar ré holl ha n’hoc’h eûz két gellet béza diskarget gan̄t lézen Moizez,\n39. Kémen̄t dén a gréd enn-han̄ a vézô diskarget.\n40. Likid évez éta na c’hoarvézché gan-é-hoc’h ar péz a zô bét lavaret gan̄d ar Broféded,\n41. Likid évez, lôd disprizuz, bézit souézet ha glac’haret : râk mé a rai eunn ôber enn hô teisiou, eunn ôber ha na grédot két, ha pa vézô danévellet d’é-hoc’h.\n42. Pa’z éjon̄t-kuît, é oen̄t pédet da brézégi ann hévélep geriou d’ar sabbat war-lerc’h.\n43. Ha pa oé rannet ar sinagog, meûr a hini eûz ar Iuzevien, hag eûz ann diavésidi péré a zoujé Doué, a iéaz war-lerc’h Paol ha Barnabaz : hag ar ré-man̄ a erbédé anézhô ma ken̄dalc’hen̄t é grâs Doué.\n44. Ar sabbat war-lerc’h ann holl géar hôgoz en em strollaz évit sélaoui gér Doué.\n45. Hôgen ar Iuzevien ô wélout al lôd tûd-zé, a oé leûn a érez, hag éc’h énebchon̄t gan̄t touadellou oud ar péz a lavaré Paol.\n46. Neûzé Paol ha Barnabaz a lavaraz stard : Réd é oa rei da anaout d’e-hoc’h da gen̄ta gér Doué ; hôgen pa bellait anézhan̄, ha pa en em varnit hoc’h-unan ével tûd dizellézek eûz ar vuez peûr-baduz, chétu é trôomp oud ar Jen̄tiled.\n47. Râg ével-henn en deûz ann Aotrou hé c’hourc’hemenned d’é-omp : Da lékéad em eûz da c’houlou évid ar Jen̄tiled, évit ma vézi hô silvidigez bété penn ann douar.\n48. Ar Jen̄tiled ô klevout kémen̄t-man̄ en em laouénaaz hag a veûlaz gér ann Aotrou : ha kémen̄d hini a ioa ken̄t-ton̄ket d’ar vuez peûr-baduz a grédaz.\n49. Ével-sé gér Doué eo em skiñaz dré ann holl vrô-zé.\n50. Hôgen ar Iuzevien a gen̄traouaz ar gragez a zoujan̄s Doué hag ar ré gen̄ta eûz a géar, hag é lékéjon̄d da zével eunn heskin a-énep Paol ha Barnabaz, hag é kaschon̄t anézhô er-méaz eûz hô brô.\n51. Hag hî, goudé béza éjet ar poultr eûz hô zreid enn hô énep, a zeûaz da Ikoniom.\n52. Koulskoudé ann diskibled a ioa leûn a lévénez hag eûz ar Spéred-San̄tel.\n1. Hôgen c’hoarvézoud a réaz é Ikoniom, pénaoz éz éjon̄t kévret é sinagog ar Iuzevien, hag é komzchon̄t énô enn hévélep doaré ma krédaz eul lôd brâz a Iuzevien hag a C’hrésianed.\n2. Koulskoudé ar ré eûz ar Iuzevien a choumaz diskrédik a gen̄traouaz ar Jen̄tiled, hag a lékéaz drouk da zével enn hô a-énep ar vreûdeûr.\n3. Choum a réjon̄t éta énô pell-amzer, oc’h embréga gan̄d herder é-ken̄ver ann Aotrou, péhini a zougé testéni da c’hér hé chrâs, oc’h hô lakaad da ôber arwésiou ha burzudou gan̄d hô daouarn.\n4. Ével-sé holl dud kéar a oé rannet ; lôd a oé gan̄d ar Iuzevien, ha lôd gan̄d ann Ebestel.\n5. Hôgen pa’z éa ar Jen̄tilez hag ar Iuzévien gan̄d hô frin̄sed d’en em deûrel war-n-ézhô, évid hô c’hunuc’ha hag ô labéza,\n6. Pa wézchon̄t kémen̄t-sé é tec’hchon̄t étrézé Listra ha Derbé, keriou eûz a Likaonia, hag enn holl vrô war-drô, hag é prézégen̄t énô ann Aviel.\n7. Béz’ éz oa é Listra eunn dén péluzet enn hé dreid, a iea kamm a gôv hé vamm, ha n’en doa kerzet biskoaz.\n8. Hé-man̄ a glevaz Paol ô prézégi : ha Paol ô véza selled out-han̄, hag ô wélout pénaoz en doa ar feiz é vijé paréet,\n9. A lavaraz gan̄d eur vouéz gré : Saô eeun war da dreid. Hag hen̄ a réaz eul lamm, hag en em lékéaz da gerzout.\n10. Hôgen pa wélaz ar bobl ar péz en doa gréat Paol, é savchon̄t hô mouéz, hag é léverchon̄t é iéz Likaonia : Douéou hén̄vel ouc’h tûd a zô diskennet étrézég enn-omp.\n11. Hag é c’halven̄t Barnabaz Jupiter, ha Paol Merkur, ô véza ma oa hén̄ a zougé ar gér.\n12. Bélek Jupiter ivé, péhini a oa tôst da géar, a zigasaz tirvi ha garlan̄tésiou e-tâl ann ôr, hag a fellé d’ézhan̄ azeûli gan̄d ar bobl.\n13. Ann Ébestel Barnabaz ha Paol pa glevchon̄t kémen̄t-sé, a rogaz hô diḻad, hag a lammaz é-kreiz ar bobl, ô kria,\n14. Hag ô lavarout : Tudou, Pérâg é rît-hu ann dra-zé ? Tûd omp hén̄vel ouz-hoc’h, ha dalc’hed d’ar marô ével-d-hoc’h, hag é prézégomp d’é-hoc’h évit ma tistrôot diouc’h ann traou gwân-zé étrézég ann Doué béô, péhini en deûz gréat ann én̄v, hag ann douar, hag ar môr, ha kémen̄t tra a zô enn-hô :\n15. Péhini enn amzeriou trémenet en deûz lézet ann holl vrôadou da gerzout enn hô hen̄chou.\n16. Ha koulskoudé n’eo két en em lézet hé-unan hép testéni, oc’h ôber vad, ô rei glaôiou eûz ann én̄v, hag amzeriou frouézuz, ha boéd founn, hag ô leûnia hor c’halonou a lévénez.\n17. Ha pétrâ-bennâg ma léverchon̄t, hô doé béac’h ô viroud oud ar bobl na azeûlchen̄t anézhô.\n18. Hôgen don̄d a réaz dî Iuzevien eûz a An̄tiokia hag eûz a Ikoniom : hag ô véza gounézet ar bobl, é labézchon̄t Paol, hag é kaschon̄t anézhan̄ er-méaz eûz a géar, ô venna penaoz é oa marô.\n19. Hôgen ann diskibled ô véza en em zastumet enn-drô d’ézhan̄, é savaz hag éz éaz é kéar ; hag an̄trônôz éz éaz-kuit da Zerbé, gan̄t Barnabaz.\n20. Ha goudé béza prézéget ann Aviel er géar-zé, ha béza kélennet kalz a dûd, é tistrôjon̄t da Listra, da Ikoniom, ha da An̄tiokia,\n21. O krévaat énéou ann diskibled, hag oc’h hô erbédi da gen̄derchel er feiz : ô véza ma eo réd d’é-omp tréménout dré galz a en̄krézou évit mon̄d é rouan̄télez Doué.\n22. Ha goudé béza lékéat dézhô béleien é péb Iliz, gan̄t pédennou ha gan̄t iunou, éc’h erbédchon̄t anézhô d’ann Aotrou, é péhini hô doa krédet.\n23. Hag ô treûzi ar Pizidia, é teûjon̄t er Pamfilia.\n24. Ha goudé béza prézéget gér ann Aotrou é Perga, é tiskenchon̄t da Attalia :\n25. Hag ac’hanô é verdééchon̄t étrézég An̄tiokia, a béléac’h é oan̄t bét kaset gan̄t grâs Doué, évid ôber ar péz hô dôa gréat.\n26. Hôgen pa oen̄t deûet, ha pa hô doé strollet ann Iliz, é tanévelchon̄t kémen̄t en doa Doué gréat gan̄t-hô, ha pénaoz en doa digoret d’ar Jen̄tiled dôr ar feiz.\n27. Hag é choumchon̄t énô pell-amzer gan̄d ann diskibled.\n24. O véza ma hon eûz klevet pénaoz hiniennou, péré a zeûé digan-é-omp, hô deûz hoc’h en̄krézet gan̄d hô geriou, hag hô deûz gwanet hoc’h enéou, pétrâ-bennâg n’hor boa két gourc’hemennet d’ézhô :\n25. Nî hon eûz kavet mâd, goudé béza en em strollet a-unan, dilenna ha kâs d’é-hoc’h tûd gan̄t Barnabaz ha Paol péré a garomp meûrbéd ;\n26. Tûd péré hô deûz rôet hô buez évid hanô hon Aotrou Jézuz-Krist.\n27. Nî a gâs éta d’é-hoc’h Judaz ha Silaz, péré a lavarô d’é-hoc’h a-c’hénou ann hévélep traou.\n28. Râk kavet eo bét mâd gan̄d ar Spéred-San̄tel, ha gan-é-omp-nî, na vijé két rôed a véac’h d’é-hoc’h néméd ann hini a zô réd :\n29. Diouéri ar péz a vézô bét lazet évid ann idolou, hag ar goâd, hag ar c’hîk mouget, hag ar c’hadelez ; mar en-em virit diouc’h ann traou-zé, é réot mâd. Bézit iac’h.\n30. Hôgen ar ré a oa bét kaset, a ziskennaz da An̄tiokia ; ha goude béza strollet ar bobl, é rôjon̄d al lizer d’ézhô.\n31. Pa hô doé lennet, hô doé laouénidigez ha dizoan.\n32. Judaz ha Silaz ô véza Proféded hô-unan, a fréalzaz hag a grévaaz ar vreûdeûr gan̄t meûr a brézégen.\n33. Goudé ma oen̄t choumet énô eunn nébeûd amzer, é oen̄t kaset gan̄d ar vreûdeûr é péoc’h étrézég ar ré hô doa hô digaset.\n34. Hôgen gwélout a réomp pénaoz Silaz a choumaz énô : Judaz a zistrôaz hé-unan da Jéruzalem.\n35. Koulskoudé Paol ha Barnabaz a choumaz é An̄tiokia, ô kélenna, hag ô prézégi gér ann Aotrou gan̄t kalz ré all.\n36. Hag eunn nébeûd dervesiou goudé, Paol a lavaraz da Varnabaz : Distrôomp ha déomp da wélout hor breûdeûr dré ann holl c’heriou é péré hon eûz prézéget gér ann Aotrou, évit gouzout pénaoz émin̄t.\n37. Barnanaz a fellé d’ézhan̄ kémérout gan̄t-han̄ Iann les-hanvet Mark.\n38. Hôgen Paol a bédé anézhan̄ da wélout pénaoz né oa két déréad kémérout gan̄t-hô ann hini a oa éat-kuît diout-hô é Pamfilia, ha na oa kéd eat gan̄t-hô enn hô labour.\n39. Striv a zavaz éta étré-z-hô, enn hévélep doaré ma en em rannchon̄t ann eil diouc’h égilé ; ha Barnabaz ô véza kéméret Mark gan̄t-han̄ a iéaz dré vôr da Gipruz.\n40. Ha Paol ô véza dilennet Silaz a iéaz-kuît, goudé béza bét laosket é grâs Doué gan̄d ar vreûdeûr.\n41. Hag hén̄ a dreuzaz ar Siria hag ar Silisia, enn eur grévaat ann Ilizou ; hag enn eur c’hourc’hémenni d’ézhô mirout kélénnadurésiou ann Ébestel, hag ann hénaoured.\n1. Hôgen Paol a zeûaz da Zerbo, ha da Listra. Ha chétu é oa énô eunn diskibl hanvet Timotéuz, mâb da eur c’hrég Iuzévez ha péhini é doa feiz, hag eûz a eunn tad Jen̄til.\n2. Ar vreûdeûr a ioa é Listra hag é Ikoniom a zougé eunn testéni mâd diwar-benn hé-man̄.\n3. Paol a fellaz d’ézhan̄ é teûjé gan̄t-han̄ : hag ô véza hé géméret é trô-drouc’haz anézhan̄, enn abek d’ar Iuzevien péré a ioa el lec’hiou-zé. Râg gouzoud a réan̄d holl pénaoz hé dâd a oa Jen̄til.\n4. Hôgen pa’z éan̄t dré ar c’heriou, é réan̄t d’ann dûd mirout ar c’hourc’hémennou a oa bét rôet gan̄d ann Ébestel hag ann hénaoured a ioa é Jéruzalem.\n5. Ével-sé ann Ilizou a grévéé er feiz, hag a greské é niver bemdez.\n6. Hôgen goudé m’hô doé treûzet ar Frijia, ha brô ar Galasia, é oé berzet out-hô gan̄d ar Spéred-San̄tél na brézégchen̄t két gér Doué enn Azia.\n7. Pa oen̄t deûed é Mizia, é poelladchon̄t da von̄d er Vitinia : hôgen Spéred Jézuz n’hô lézaz kéd da von̄t.\n8. Goudé éta m’hô doé treûzet ar Mizia, é tiskenchon̄d enn Troad ;\n9. Ha Paol en doé ar wélédigez-man̄ é-pâd ann nôz : Eunn dén eûz a Vasédonia en em ziskouézaz enn hé zâ, hag a bédaz anézhan̄, ô lavarout : Didrémen er Masédonia, ha deûz d’hor skoazia.\n10. Kerken̄t ha ma en doé gwélet ar wélédigez-sé, é klaskchomp mon̄d er Masédonia, ô kridi ervâd pénaoz hor galvé Doué évit prézégi ann Aviel d’ézhô.\n11. O véza éta en em léstret é Troad, é teûjomp râg-eeun da Zamotrasia, hag an̄trônôz da Néapoliz :\n12. Hag ac’hanô da Filippoz, péhini eo ar gen̄ta kéar eûz ar gévren-zé eûz ar Masédonia, hag eur golonia. Choum a réjomb eunn nébéût dervésiou er géar-zé, oc’h en em guzulia.\n13. Ha da zeiz ar sabbat éz éjomp er-méaz eûz a géar, tôst d’ar ster, el léac’h ma wéled é oa ar béden : hag ô véza azézet é komschomp oud ar merc’hed a ioa strollet énô.\n14. Eur vaouez hanvet Lidia, péhini a werzé mouk er géar ann Tiatiréned, hag a azeûlé Doué, a zélaoué ac’hanomp : hag ann Aotrou a zigoraz hé c’haloun da boella ar péz a lavaré Paol.\n15. Ha goudé ma oé badézet, hî hag holl dûd hé zî, é pédaz ac’hanomp ô lavarout : Ma vennit é venn-mé léal d’ann Aotrou, deûid d’am zî, ha choumîd enn-han̄. Hag hî hor rédiaz da von̄t.\n16. Hôgen c’hoarvézoud a réaz pénaoz pa’z éamp d’ar béden é kijchomp oud eur plac’h péhini é doa eur spéred a Biton, hag a zigasé eur gounid braz d’hé mistri ô tiougani.\n17. Houn-nez ô von̄t war lerc’h Paol, ha war hol lerc’h, a grié ô lavarout : Ann dud-zé a zô servicherien Doué uc’hel-meûrbéd, péré a brézeg d’é-hoc’h hent ar zilvidigez.\n18. Ober a réaz kémen̄t-sé é-pâd meûr a zervez. Hôgen Paol ô véza doaniet gan̄t kémen̄t-sé, a zistroaz, hag a lavaraz d’ar spéred : Mé a c’hourc’hémenn d’îd, e hanô Jézuz-Krist da von̄d er méaz anézhi. Hag hén̄ a iéaz-kuît râk-tâl.\n19. Hôgen pa wélaz mistri ar plac’h pénaoz géd hô gounid a oa éat kuît, e krogchon̄t é Paol hag é Silaz, hag é kaschon̄t anézhô d’al léz dirâk pennou kéar :\n20. Hag ô véza hô lékéat dirag ar pennou-brô, é léverchon̄t : Ann dûd-zé a reûstl hon holl géar, dré ma’z in̄t Iuzevien :\n21. Ha deski a réon̄t d’é-omp boasiou, ha na hellomp kéd da gémérout, na da ôber, pa’z omp Romaned.\n22. Hag ar bobl a rédaz a-énep d’ézhô, hag ar pennou-brô goudé béza lékéat regi hô saéou, a c’hourc’hémennaz hô c’hanna gan̄t gwial.\n23. Ha goudé ma oé rôet meûr a daol d’ézhô, é kaschon̄t anézhô er vâc’h, enn eur c’hourc’hémenni d’ar gward hô mirout gan̄d évez brâz.\n24. Hé-man̄ ô véza bét rôed d’ézhan̄ ar gourc’hémenn-zé, a lékéaz anézhô er vâc’h zoun, hag a waskaz hô zreid é kéfiou.\n25. Hôgen war-drô han̄tez-nôz, Paol ha Silaz ô véza en em lékéad da bidi, a gané meûleûdiou Doué : hag ar ré a ioa er vâc’h hô c’hlevé.\n26. Enn-eunn-taol é c’hoarvézaz eur c’hrén-douar brâz, enn hévélep doaré ma oé stron̄set sôl ar vâc’h. Ha râk-tâl ann holl zôriou a zigoraz, hag éréou ann holl a dorraz.\n27. Hôgen gward ar vâc’h ô véza dihunet, pa wélaz dôriou ar vâc’h digor, a dennaz hé glézé, hag a fellaz d’ézhan̄ en em laza hé-unan, ô kridi pénaoz ar brizounerien a ioa tec’het-kuît.\n28. Hôgen Paol a griaz gan̄d eur vouéz kré, o lavarout : N’en em c’hra droug é-béd ; râg émomb aman̄ holl.\n29. Neûzé ar gward ô véza goulennet goulou, a iéaz ébarz, hag en em strin̄kaz enn eur gréna da dreid Paôl ha Silaz :\n30. Hag ô véza hô zennet er-méaz, é lavaraz : Aotrounez, pétrâ eo réd d’in da ôber évit béza salvet ?\n31. Hag hî a lavaraz d’ézhan̄ : Kréd enn Aotrou Jézuz hag é vézi salvet, té ha tûd da dî.\n32. Hag hî a lavaraz d’ézhan̄ gér ann Aotrou, ha d’ar ré holl a ioa enn hé dî.\n33. Hag hén̄ a géméraz anézhô enn heur-zé eûz ann nôz, hag a walc’haz hô gouliou : ha kerken̄t e oé badézet, hén̄ hag hé holl dûd.\n34. Ha goudé m’en doé hô c’haset enn hé dî, é rôaz boéd d’ézhô, hag en em laouénaaz gan̄d holl dud hé dî, ô véza ma krédé é Doué.\n5. Hôgen pa zeûaz Silaz ha Timoteûz eûz ar Masédonia, Paol a brézégaz gan̄t mui a ners, hag a desténiaz d’ar Iuzevien pénaoz Jézuz a ioa ar C’hrist.\n6. Ar Iuzevien oc’h énébi out-han̄ gan̄t léou-douet, hén̄ a hejaz hé ziḻad, hag a lavaraz d’ézhô : Ra vézô hô koâd war hô penn : évid-oun-mé a zô dinam, hag a-vréman̄ éz ann étrézég ar Jen̄tiled.\n7. Hag ô véza éat-kuît alesé, éz éaz é-tî eunn dén hanvet Tituz Justuz, péhini a zoujé Doué ; hag hé dî a ioa é-harz ar sinagog.\n8. Krispuz penn eur sinagog a grédaz enn Aotrou gan̄d holl dûd hé dî : ha kalz a Gorin̄tied, ô véza klevet, a grédaz hag a oé badézet.\n9. Neûzé ann Aotrou a lavaraz da Baol é gwélédigez é-pâd ann nôz : N’az pé kéd a aoun, hôgen komz, ha na dâv két.\n10. Râk mé a zô gan-éz, ha dén na hellô ôber droug d’îd ; râg eur bobl brâz em eûz er géar-man̄.\n11. Choum a réaz ’ta énô eur bloaz ha c’houéac’h miz, ô kélenna gér Doué enn hô-zouez.\n12. Hôgen pa édo Gallion da benn-brô enn Akaia, ar Iuzevien a zavaz out Paol a-ioul pép-hini, hag é kaschon̄t anézhan̄ d’hé léz,\n13. O lavarout : Hé-man̄ a ali ann dûd da azeûli Doué a-énep al lézen.\n14. Hag ével ma téraoué Paol digéri hé c’hénou, Gallion a lavaraz d’ar Iuzevien : Ma vijé mének eûz a eunn dra disgwir-bennâg, pé eûz a eur gwall-ôber, Iuzevien, mé hô tiwalfé gan̄t reiz.\n15. Hôgen ma éz eûz mének eûz a c’hér, eûz a hanvou, hag eûz hô lézen, é wélot ann dra-zé hoc’h-unan : Na fell kéd d’in béza barner é kémen̄t-sé.\n16. Hag hén̄ hô c’hasaz kuîd eûz hé léz.\n17. Hag hî holl ô véza krôget é Sosténez penn eur sinagog, a skoé gan̄t-han̄ dirag al léz, ha Gallion na réa vân eûz a gémen̄t-sé.\n18. Koulskoudé Paol goudé béza c’hoaz choumet énô kalz dervésiou, a gimiadaz diouz ar vreûdeûr, hag a iéaz dré vôr d’ar Siria, gan̄t Prisilla hag Akouila ; Hag é é réaz touza hé benn é Ken̄kréa, enn abek da eur gwéstl en doa gréat.\n19. Hag é teûaz da Éfézuz, hag é lézaz anézhô énô. Hôgen hén̄ ô véza éat er sinagog, a strivaz oud ar Iuzevien.\n20. Ar ré-man̄ a bédaz anézhan̄ da choum pelloc’h amzer gan̄t-hô, ha na aotréaz két.\n21. Hag é kimiadaz diout-hô, ô lavarout : Don̄d a rinn adarré d’hô kwélout, mar d-eo ioul Doué : hag éz éaz-kuît eûz a Éfézuz.\n22. Ha goudé béza douaret é Sézaréa, é piñaz hag é lavaraz dématéoc’h d’ann Iliz, hag é tiskennaz da An̄tiokia.\n23. Ha goudé béza choumed énô eunn nébeûd amzer, éz éaz-kuît, hag é treûzaz, dré reiz, bro ar Galasia, hag ar Frijia, ô krévaad ann holl ziskibled.\n24. Hogen eur Iuzéô hanvet Apollo, ginidig eûz a Aleksan̄dria, dén élavar ha galloudek er Skrituriou, a zeûaz da Éfézuz.\n25. Hé-man̄ a ioa gwiziek é hen̄t ann Aotrou. Komza a réa gan̄t tomder a spéred, hag é kélenné gan̄t préder ar péz a zellé ouc’h Jézuz, ha na anavézé koulskoudé némét badisian̄t Iann.\n26. Déraoui a réaz éta komza gan̄t herder er sinagog. Pa glevaz kémen̄t-man̄ Prisilla hag Akouila, é tigémerchon̄t anézhan̄, hag é tiskouézchon̄t skleroc’h d’ézhan̄ hen̄t ann Aotrou.\n27. Ha pa fellaz d’ézhan̄ mon̄d enn Akaia, ar vreûdeûr goudé béza hé aliet, a skrivaz d’ann diskibled évit ma hen digémerchen̄t. Ha pa oé deûet dî, é ken-nerzaz kalz ar ré a grédé.\n28. Râk ken̄drec’hi a réa gan̄t ners ar Iuzevien, ô tiskouéza d’ézhô dré ar Skrituriou pénaoz Jézuz a ioa ar C’hrist.\n1. Hôgen pa édo Apollo é Korin̄t, é c’hoarvézaz pénaoz Paol, ô véza treûzet ar brôiou huel, a zeûaz da Éfézuz, hag a gavaz énô eul lôd diskibled.\n26. Ha koulskoudé é wélit hag é klévit pénaoz ar Paol-zé gan̄d hé lavariou, en deûz distrôet eul lôd brâz a dûd, nann hép-kén é Éfézuz, hôgen ivé hôgoz dré ann holl Azia, ô lavarout pénaoz n’eo kéd douéou ar ré zô gréat gan̄d daouarn ann dûd.\n10. Hôgen Paol ô véza diskennet, en em astennaz war-n-ézhan̄ ; hag ô véza hé vriatéet é lavaraz : N’en em c’hlac’harit két, éma hé éné enn-han̄.\n11. Goudé, ô véza piñet adarré, ha goudé béza torret ar bara, ha debret, é komzaz c’hoaz out-hô bété goulou-deiz, hag éz éaz-kuît.\n12. Hag hî a zigasaz ann dén-iaouan̄k béô, hag é oen̄t dizoaniet brâz.\n13. Évit-omp-ni a biñaz enn eul léstr, hag éz éjomp ével-sé bétég Asson, é péléac’h é tliemp kémérout Paol : râg ével-sé en doa reizet ann traou, penaoz é rajé ann hen̄d war droad.\n14. Pa en doé tizet ac’hanomp é Asson, éz éjomp kévret hag é teûjomp da Vitiléné.\n15. Hag ac’hanô ô von̄d dré vôr, é teûjomp an̄trônôz dirâk Kioz ; hag ann deiz all é touarchomp é Samoz, hag an̄trônôz é teûjomp da Vilet.\n16. Râg Paol en doa lékéad enn hé benn trémenout é-biou Éfézuz, gan̄d aoun na zaléfé enn Azia. Hasta a réa, évid en em gavout, mar boa galluz, é Jéruzalem é deiz ar Pen̄tékost.\n17. Hogen eûz a Vilet é kasaz da Éfézuz, évit gervel hénaoured ann Iliz.\n18. Ha pa oen̄t deûet d’hé gavout, ha ma oen̄t kévret, é lavaraz d’ézhô : C’houi a oar pénaoz, adaleg ann deiz ken̄ta ma ounn deûed enn Azia, ma ounn en em rénet enn hô kén̄ver a béb amzer :\n19. Pénaoz em eûz servichet ann Aotrou gan̄t pép vuelded, é-kreiz ann daérou, hag ann en̄krézou a zô c’hoarvézet d’in gan̄t spiou ar Iuzevien ;\n20. Pénaoz n’em eûz kuzet nétrâ ouz-hoc’h a gémen̄t a hellé béza talvouduz, hag em eûz zô-kén hé brézéget d’é-hoc’h ô kélenna ac’hanoc’h dirâg ann holl, hag enn hô tiez,\n21. O testénia d’ar Iuzevien, kerkouls ha d’ar Jen̄tiled ar binijen é-kén̄ver Doué, hag ar feiz é-kén̄ver hon Aotrou Jézuz-Krist.\n22. Ha bréma chétu mé ô veza éréet gan̄t ar spéred, éz ann da Jéruzalem, hép ma ouzonn pétrâ a c’hoarvézô gan-én̄ énô ;\n23. Német ma tiougann d’in ar Spéred-San̄tel é pép kéar ma’z ann, pénaoz chadennou hag en̄krézou a c’hortoz ac’hanoun é Jéruzalem.\n24. Hôgen n’ounn két spoun̄tet gan̄t kémen̄t-sé ; ha na rann stâd é-béd eûz va buez, gan̄t m’az inn é penn va ergerz, ha ma sévéninn ar garg em eûz digéméret digan̄t ann Aotrou Jézuz, évit prézégi Aviel grâs Doué.\n25. Ha bréma chétu é ouzonn pénaoz na wélot mui va dremm, c’houi holl é-touez péré ounn tréménet ô prézégi rouan̄télez Doué.\n26. Dré-sé é tiskleriann d’é-hoc’h hiriô, pénaoz ounn glân eûz a c’hoad pép-hini ac’hanoc’h.\n27. Râk n’em eûz két gréat vân da rei da anaout d’é-hoc’h holl ali Doué.\n28. Likid évez ouz-hoc’h hoc’h-unan, hag oud ann holl dropel war béhini en deûz ar Spéred-San̄tel hô lékéad da eskep, évit réna Iliz Doué, en deûz prénet gan̄d hé c’hoad.\n29. Râk mé a oar pénaoz, pa vézinn éat-kuît, é teûi enn hô touez bleizi skrapuz, péré n’hô dévézô azaouez é-béd évid ann tropel.\n30. Hag eûz hô kreiz hoc’h-unan é savô tûd péré a brézégô traou fall, évit tenna ann diskibled war hô lerc’h.\n31. Râk-sé beḻit, hag hô péset koun pénaoz é-pâd tri bloaz n’em eûz éhanet na nôz na deiz da gélenna gan̄d daérou pép-hini ac’hanoc’h.\n32. Ha bréma éc’h erbédann ac’hanoc’h da Zoué, da c’hér hé c’hrâs, d’ann hini a hell peûr-zével, ha rei digwéz é kreiz hé holl zen̄t.\n33. N’em eûz c’hoan̄téet digan̄t dén nag aour, nag arc’han̄t, na diḻad :\n34. Ha c’houi a oar hoc’h-unan pénaoz ann daouarn-man̄ hô deûz va bastet eûz a gémen̄t em boa ézomm, hag ivé ar ré a ioa gan-én̄.\n35. Diskouézet em eûz d’é-hoc’h pép-trâ, ha pénaoz eo réd kén-nerza ar ré wân dré al labour, ha kaout koun eûz ar geriou-man̄ en deûz lavaret ann Aotrou Jézuz hé-unan : Muioc’h a zudi zô ô rei égéd ô tigémérout.\n36. Ha goudé m’en doé lavaret kémen̄t-sé, en em daolaz war hé zaoulin hag é pédaz gan̄t-hô holl.\n23. Grâ éta ar péz a livirimp d’îd : Béz’ hon eûz aman̄ pevar dén péré hô deûz gréat eur gwéstl.\n5. Ével ma eo da dést d’in prin̄s ar véleien, hag ann holl hénaoured eûz a béré é kémériz lizéri, pa’z éann da gavout ar vreûdeûr eûz a Zamaz, évid hô éréa hag hô c’hâs da Jéruzalem évit béza kastizet.\n6. Hôgen c’hoarvézoud a réaz pénaoz, pa oann enn hen̄t, ha pa dôstéenn eûz a Zamaz é-kreiz ann deiz, eur c’houlaouen vrâz a zeûaz enn-eunn-taol eûz ann én̄v hag a gelc’hiaz ac’hanoun ;\n7. Hag ô véza kouézed d’ann douar, é kleviz eur vouéz a lavaraz d’in : Saul, Saul, pérâg éc’h heskinez-té ac’hanoun ?\n8. Ha mé a respoun̄taz : Piou oud-dé, Aotrou ? Hag hén̄ a lavaraz d’in : Mé eo Jézuz eûz a Nazaret péhini a heskinez.\n9. Ar ré a ioa gan-én̄ a wélaz ivé ar goulou, hôgen na glevchon̄t két mouéz ann hini a gomzé ouz-in.\n10. Neuzé é liviriz : Aotrou, pétrâ a rinn-mé? Hag ann Aotrou a lavaraz d’in : Saô, ha kéa da Zamaz, hag énô é vézô lavared d’îd pétrâ éc’h eûz da ôber.\n11. Hag ével na wélenn mui dré ann abek d’al lugern eûz ar goulou-zé, ar ré a ioa gan-én̄ a grôgaz em daouarn, hag a gasaz ac’hanoun da Zamaz.\n12. Béz’ éz oa éno eunn dén hanvet Ananiaz, dén hervez al lézen, da béhini ann holl Iuzevien a choumé énô a rôé eunn desténi vâd.\n13. Don̄d a réaz d’am c’havout, hag ô tôstaad ouz-in é lavaraz d’in : Va breûr Saul, gwél. Ha mé enn hévéleb heur a wélaz anézhan̄.\n14. Hag hen̄ a lavaraz : Doué hon tadou en deûz da gen̄d-dileûret évid anaoud hé ioul, évit gwélout ar wirionez, hag évit klevout ar vouéz eûz hé c’hénou ;\n15. Râk té a vézô tést d’ézhan̄ dirâg ann holl dûd, eûz ar péz ez pézô gwélet ha klevet.\n16. Ha bréma pérâg é taléez-té ? Saô, ha kémer ar vadisian̄t, ha gwalc’h da béc’héjou, ô c’hervel hanô ann Aotrou.\n17. O véza distrôed da Jéruzalem, pa oann ô pidi enn templ, é c’hoarvézaz d’in eunn estlamm a spéred,\n18. Hag é wéliz anézhan̄ ô lavaroud d’in : Hast, ha kéa er-méaz eûz a Jéruzalem ; râk na zigémérin̄t két ann desténi a rôi ac’hanoun.\n19. Ha mé a lavaraz : Aotrou, hî a oar pénaoz eo mé a lékéa er vâc’h, hag a lékéa skourjéza er sinagogou ar ré a grédé enn-oud :\n20. Ha pénaoz pa skuḻed goâd Stéfan da dést, édounn énô, hag é c’hratéenn hé varô, hag é virenn diḻad ar ré a lazé anézhan̄.\n21. Hag hén̄ a lavaraz d’in : Kéa-kuît ; râk da gâs a rinn pell étrézég ar Jen̄tiled.\n22. Ar Iuzevien hô doa hé zélaouet bétég ar gér-zé, hôgen sével a réjon̄t hô mouéz ô lavarout : Tenn hén̄ ével-sé diwar ann douar ; rak né két reiz é vévché.\n23. Hag ével ma krien̄t, ha ma taolen̄t hô diḻad, ha ma stlapen̄t poultr enn éar,\n24. Ar C’habitan a c’hourc’héménnaz hé gâs d’ar c’hastel, hé skourjéza hag hé en̄krézi, évid hé lakaad da lavarout pérag é krien̄t ével-sé out-han̄.\n25. Hôgen pa hô doa hé éréet gan̄t eul leren, Paol a lavaraz da eur C’han̄téner a ioa enn hé gichen : Hag aotréed eo d’é-hoc’h skourjéza eunn dén eûz a Rom, hag héb béza hé varnet ?\n26. Ar C’han̄téner ô véza klevet kémen̄t-sé a iéaz da gavout ar C’habitan, hag a lavaraz d’ézhan̄ : Pétrâ éz ît-hu da ôber ? Râg ann dén zé a zô bourc’hiz eûz a Rom.\n27. Neûzé ar C’habitan a zeûaz da gavout Paol, hag a lavaraz d’ézhan̄ : lavar d’in ha té a zô bourc’hiz eûz a Rom ? Hag hén̄ a lavaraz : Ia.\n28. Hag ar C’habitan a responn̄taz : Kalz a arc’han̄t em eûz rôet évid ar vourc’hizégez-zé. Ha Paol a lavaraz : Ha mé a zô ganet Roman.\n29. Râk-tâl éta ar ré a dlié hé skourjéza a iéaz-kuît. Hag ar C’habitan en doé aoun, pa wézaz pénaoz Paol a ioa bourc’hiz eûz a Rom, ha pénaoz en dôa lékéad hé éréa.\n30. Hôgen an̄trônôz ô vêza m’en doa c’hoan̄t da c’houzout évit-gwîr pérâg ar Iuzevien a damallé anézhan̄, é lékéaz hé ziéréa ; hag ô véza gourc’hémennet d’ar véleien ha d’ann holl alierien en em strolla, é tigémennaz Paol, hag é lékéaz anézhan̄ dira-z hô.\n1. Paol ô sellout stard oud ann alierien, a lavaraz : Tûd, va breûdeûr, bétég hiriô em eûz servichet Doué gan̄t koustian̄s vâd.\n2. Hôgen Ananiaz Prin̄s ar véleien a c’hourc’hémennaz d’ar ré a ioa tôst d’ézhan̄ skei war hé c’hénou.\n3. Neûzé Paol a lavaraz d’ézhan̄ : Doué a skôi gan-éz da-unan, môger gwennet. Râg azézet oud aman̄ évit va barnout hervez al lézen, hag a-éneb al lézen é c’hourc’hémennez skei gan-én̄.\n4. Hag ar ré a ioa énô a lavaraz d’ézhan̄ : Ha drouk-pidi a réz gan̄t Bélek-brâz Doué ?\n5. Ha Paol a lavaraz : Na wienn két, va breûdeûr, pénaoz é oa ar Bélek-brâz ; râk skrived eo : Na zroukpédi két gan̄t Prin̄s da bobl.\n6. Hôgen Paol ô c’houzout pénaoz lôd a ioa Sadduséed, ha lôd all Farizianed, en em lékéaz da gria er stroll : Tudou, va breûdeûr, Farizian ounn ha mâb Farizian : enn abek d’ar géd eûz a zazorc’hidigez ar ré varô eo é varneur ac’hanoun.\n7. Ha pa en doé lavaret kémen̄t-sé é c’hoarvézaz dizunvaniez étré ar Farizianed hag ar Sudduséed, hag ar stroll en em rannaz.\n8. Râg ar Sadduséed a lavar pénaoz n’éz eûz na dazorc’hidigez, nag éal, na spéred : hôgen ar Farisianed a an̄sav ann eil hag égilé.\n9. Eunn trouz brâz a zavaz neûzé. Hag hiniennou eûz ar Farizianed en em lékéaz da striva ô lavarout : Na gavomp kéd a zroug enn dén-zé. Ha na hell kéd eur spéred, pe eunn éal béza komzed out-han̄ ?\n10. Hag ô véza ma kreské ar reûstl, ar C’habitan, gan̄d aoun na vé Paol dispennet gan̄t-hô, a c’hourc’hémennaz lakaat soudarded da zon̄t, évid hé denna eûz hô c’hreiz, hag hé gâs d’ar c’hastel.\n11. Hôgen enn nôz war-lerc’h ann Aotrou oc’h en em ziskouéza d’ézhan̄, a lavaraz d’ézhan̄ : Béz kalounek ; râk ével ma éc’h eûz douget testéni ac’hanoun é Jéruzalem, ével-sé eo red ivé é tougfez testéni ac’hanoun é Rom.\n12. Pa oé deûed ann deiz, eur Iuzéô-bennâg en em unvanaz, hag a réaz lé étre-z-hô pénaoz na zebrchen̄t na na évchen̄t, kén n’hô divijé lazet Paol.\n13. Ouc’h-penn daou-ugen̄t dén é oan̄t, péré hô doa gréat al lé-zé.\n14. Hag éz éjon̄t da gavout Prin̄sed ar véleien hag ann hénaoured, hag é léverchon̄t d’ézhô : Gréad hon eûz lé na dan̄vimp nétrâ, kén n’hor bézô lazet Paol.\n15. Pédid éta c’houi ar C’habitan eûz a berz ann alierien, d’hé zigaz d’é-hoc’h, ével évid anaout gwelloc’h hé c’hrâ. Ha nî abarz ma tôstai, a vézô daré d’hé laza.\n16. Hôgen mâb c’hoar Paol ô véza klevet mének eûz al lé-zé, a zeûaz d’ar chastel, hag hé rôaz da c’houzout da Baol.\n17. Neûzé Paol a c’halvaz unan eûz ar C’han̄ténerien, hag a lavaraz d’ézhan̄ : Kâs ann dén-iaouan̄k-man̄ d’ar C’habitan, râg eunn dra-bennâg en deuz da ziskleria d’ézhan̄.\n18. Ar C’han̄téner a géméraz ann dén-iaouan̄k, hag a gasaz anézhan̄ d’ar C’habitan, hag a lavaraz : Paol ar prizounier en deuz va fédet da zigaz d’îd ann dén-iaouan̄k-man̄, péhini en deûz eunn dra-bennâg da lavaroud d’îd.\n19. Ar C’habitan ô kregi enn hé zourn, en em dennaz a dû gan̄t-han̄, hag a réaz ar goulenn-man̄ out-han̄ : Pétrâ éc’h eûz-dé da ziskleria d’in ?\n20. Hag hén̄ a lavaraz : Ar Iuzevien a zô en em glevet évit pidi ac’hanod da gâs Paol war-c’hoaz da stroll ann alierien, ével pa hô défé c’hoan̄t da anaout gwelloc’h ar péz a zell out-han̄.\n21. Hôgen na aotré kéd d’ézhô hô goulenn : râk ouc’h-penn daou ugen̄ dén anézhô hô deûz aozet spiou d’ézhan̄, hag hô deûz gréat lé na zebrchen̄t, na na évchen̄t, kén n’hô dévézô hé lazet : ha bréma in̄t daré, ô c’héda ma aotréi d’ézhô hô goulenn.\n10. Hôgen Paol a respoun̄taz (goudé m’en doé ar Mérer arouézed d’ézhan̄ komza) : Pa ouzonn pénaoz éz eûz meûr a vloaz émoud da varner war ar bobl-man̄, en em zidamallinn a galoun-vâd dira-z-od.\n11. Râk béz’ é hellez gouzout pénaoz n’eûz kéd ouc’h-penn daouzék dervez ounn piñet da Jéruzalem évid azeûli Doué :\n12. Ha n’hô deûz két va c’havet ô striva gan̄d dén, nag ô strolla ar bobl, nag enn templ, nag er sinagogou,\n13. Nag é kéar : ha na hellon̄t két rei da wîr d’îd ar péz a damallon̄t d’in.\n14. Hôgen hé an̄savoud a rann dira-z-od, pénaoz hervez ar sekt a hanvon̄t hérézi, é servichann Doué hon tadou, hag é krédann é kémen̄t a zô skrivet el Lézen hag er Proféded :\n15. O c’héda é Doué, ével ma c’hédon̄t hô-unan, pénaoz é tazorc’hô ar ré vâd hag ar re fall.\n16. Râk-sé é poelladann bépréd da virout va c’haloun dinam dirâk Doué, ha dirâg ann dûd.\n17. Hôgen goudé meûr a vloaz ounn deûet évid ôber aluzennou d’am brôiz, hag évit kenniga va rôou ha va gwéstlou da Zoué.\n18. É-kreiz ann ôbériou-zé hô deûz va c’havet glanet enn templ, héb en̄groez hag hep trouz.\n19. Ha Iuzevien ann Azia eo, péré a dlié don̄d d’az kavout, ha d’am tamallout, hô doa eunn dra da lavarout em énep.\n20. Hôgen lavaren̄t hô-unan ha hi hô deûz kaved enn-ounn eunn direiz-bennâg, pa ounn en em ziskouézet enn hô stroll ;\n21. Némét ma tamalchen̄d d’in ar gér-man̄ em euz lavaret huel dira-z-hô : Enn abek da zazorc’hidigez ar ré varô eo ounn barnet hiriô gan-é-hoc’h.\n22. Féliks ô véza klevet kémen̄t-sé, a gasaz anézhô kuît ô lavarout : Pa wézinn gwelloc’h pétrâ eo ar sekt-zé, ha pa vézô deûet ar C’habitan Lisiaz, neûzé é klevinn ac’hanoc’h.\n23. Neûzé é c’hourc’hémennaz da eur C’han̄téner diwalloud anézhan̄, hag hé lézel é péoc’h, hép miroud out-han̄ na vijé servichet gan̄d hé dûd.\n24. Hôgen eunn nébeûd dervesiou goudé, Féliks, gan̄d Drusilla hé c’hrég, péhini a ioa Iuzévez, a réaz kerc’hout Paol, hag é sélaouaz ar péz a lavaraz d’ézhan̄ diwar-benn ar feiz é Jézuz-Krist.\n25. Hag ô véza ma prézégé d’ézhan̄ diwar-benn ar wirionez, ar glanded, hag ar varn da zon̄t, Féliks leûn a spoun̄t a lavaraz d’ézhan̄ : A-walc’h eo évit bréma, kéa-kuît. Pa vézô préd é galvinn ac’hanod.\n26. Hag ô véza ma venné é rôjé Paol arc’han̄t d’ézhan̄, é c’halvé aliez anézhan̄, hag é komzé gan̄t-han̄.\n27. Hôgen a-benn daou vloaz é teûaz Porsiuz Festuz é léac’h Féliks. Ha Féliks gan̄t c’hoan̄t da ôber dudi d’ar Iuzevien, en doa lézet Paol er prizoun.\n1. Festuz éta ô véza arruet er provin̄s, a zeûaz goudé tri dervez eûz a Zézaréa da Jéruzalem.\n2. Neûzé Prin̄sed ar véleien hag ar ré-gen̄ta eûz a douez ar Iuzevien a zeûaz d’hé gavout, évit tamallout Paol dira-z-han̄ ;\n3. Hag é c’houlennen̄t digan̄t-han̄ ével eunn trugarez, ma lakajé anézhan̄ da zon̄d da Jéruzalem, ô véza m’hô doa c’hoan̄t da aoza spiou war ann hen̄t évid hé laza.\n4. Hôgen Festuz a respoun̄taz pénaoz Paol a oa dalc’het e Sézaréa, é péléac’h éz ajé hén̄ abarz némeûr.\n5. Râ zeui éta, émé-z-han̄, gan-én̄ ar ré vrâz ac’hanoc’h : ha mar d-eûz eunn dra-bennâg a zroug enn dén-zé, râ damallin̄t anézhan̄.\n6. Goudé béza choumet gan̄t-hô eiz pé dék dervez d’ar-muia, e tiskennaz da Zézaréa ; hag an̄trônôz éc’h azézaz war hé gador-varner, hag é rôaz urs da zigas Paol.\n7. Ha pa oé kaset, ar Iuzevien a oa deûed eûz a Jéruzalem en em lékéaz war hé dro, hag a damallaz Paol eûz a galz a wallou brâz, eûz a beré na hellen̄t rei merk anat é-béd.\n8. Ha Paol en em zifenné ô lavarout : N’em eûz péc’het é nép doaré nag a-énep lézen ar Iuzevien, nag a-énep ann templ, nag a-énep Sézar.\n9. Festuz péhini en doa c’hoan̄t da héta d’ar Iuzevien, a respoun̄taz da Baol, hag a lavaraz : Ha té a fell d’îd piña da Jéruzalem, ha béza barnet énô dira-z-oun war gémen̄t-sé ?\n10. Hôgen Paol a lavaraz : Émounn aman̄ dirâk kador Sézar, aman̄ eo eo réd d’in béza barnet : n’em eûz gréat droug é-béd d’ar Iuzevien, ével ma ouzoud ervâd.\n11. Mar em eûz gréat eunn drouk-bennâg d’ézhô, pé mar em eûz gréat eur gwall-bennâg hag a zellez ar marô, na zinac’hann két mervel : hôgen ma n’eûz nétra a wîr é kémen̄t a damallon̄t d’in, dén na hell va lakaad étré hô daouarn. Da Zézar é c’halvann.\n12. Neûzé Festuz, goudé béza komzet gan̄d hé alierien, a respoun̄taz : Da Zésar éc’h eûz-té galvet ? Da gavout Sézar éz î.\n13. Hag eunn nébeûd dervésiou goudé, ar Roué Agrippa ha Bernisé a zeûaz da Zézaréa évit lavarout deiz-mad da Festuz.\n14. Hag ô véza ma choumchon̄t énô meûr a zervez, Festuz a gomzaz oud ar Roué diwar-benn Paol, ô lavarout : Béz’ éz eûz aman̄ eunn dén hag a zô bét lézet er prizoun gan̄t Féliks :\n15. Prin̄sed ar véleien hag hénaoured ar Iuzevien a zeûaz d’am c’havout pa édonn é Jéruzalem, évit goulenni digan-én̄ ma varnfenn anézhan̄ d’ar marô.\n16. Hôgen mé a respoun̄taz d’ézhô, n’eo kéd ar boaz é-touez ar Romaned da varnoud eur ré, kén n’en déveûz dira-z-han̄ ar ré a damall anézhan̄, ha kén n’eo rôed d’ézhan̄ ar fran̄kiz d’en em wenna eûz hé wall.\n17. Pa oen̄t éta deûed aman̄, an̄trônôz, hép nép dalé, éc’h azéziz war ar gador, hag e rôiz urs da zigaz ann dén-zé.\n18. Hé damallerien ô véza dira-z-han̄ na rébechaz d’ézhan̄ hini eûz ar wallou a vennenn a rébechfen̄t :\n19. Hôgen béz’ hô doa gan̄t-han̄ né ounn pé zael diwar-benn ho fals-kréden hô-unan, ha diwar-benn eur Jézuz marô, hag a lavaré Paol a oa beô.\n20. Hôgen ô véza na wienn pé ratoz da gémérout war gémen̄t-sé, é c’houlenniz digan̄t-han̄ mar fellé d’ézhan̄ mon̄d da Jéruzalem, évit béza barnet énô diouc’h ann traou-zé.\n21. Hôgen Paol ô vézâ gréat galv évit ma vijé miret hé vreût da anaoudégez Aogustuz, em eûz gourc’hémennet hé zerc’hel, bété ma kasinn anézhan̄ da Zézar.\n22. Neûzé Agrippa a lavaraz da Festuz : Mé em boa ivé c’hoan̄t da glevoud ann dén-zé. War-c’hoaz, émé-z-han̄, é klevi anézhan̄.\n23. An̄trônôz éta Agrippa ha Bernisé a zeûaz gan̄t kalz a fougé ; ha pa oen̄t éat é kambr ar breûdou gan̄d ar gabitaned hag ar ré gen̄ta eûz a géar, e oé digaset Paol, dré urs Festuz.\n24. Ha Festuz a lavaraz : Roué Agrippa, ha c’houi holl péré a zô aman̄ gan-é-omp, gwéloud a rîd ann dén-zé a-énep péhini eo deûet holl bobl ar Iuzevien d’am c’havout é Jéruzalem gan̄t pédennou ha gan̄t kriou brâz, ô lavarout pénaoz né oa két déréad é vévehé pelloc’h.\n25. Koulskoudé n’em eûz kaved enn-han̄ nétrâ hag a zellézfé ar marô. Hag ô véza ma en deûz gréat galv da Aogustuz, em eûz kémeret ar ratoz d’hé gâs.\n26. Hôgen n’em eûz nétrâ a wîr da skriva d’ann Aotrou. Dré-zé eo em eûz hé gased dira-z-hoc’h, ha peûrgédgéd dira-z-od, Roué Agrippa, évit, goudé béza gréat goulennou out-han̄, ma wézinn pétrâ em bézô da skriva.\n27. Râg a-énep reiz é kavann kas eur prizounier, hép diskleria hé damallou.\n1. Neûzé Agrippa a lavaraz da Baol : Aotréed eo d’îd komza évid-od da-unan. Ha Paol ô véza astenned hé zourn a zéraouaz en em zidamallout ;\n2. Euruz en em gavann, ô Roué Agrippa, da hellout hiriô en em zifenni dira-z-od diwar-benn ann traou a damall d’in ar Iuzevien ;\n27. O Roué Agrippa, ha té a gréd er Broféded ? Mé a oar é krédez enn hô.\n28. Hag Agrippa a lavaraz da Baol : Évit nébeûd a drâ é lakajez ac’hanoun d’en em ôber Kristen.\n29. Ha Paol a lavaraz d’ézhan̄ : Plijet gan̄d Doué é teûfez, hag eunn nébeût, ha kalz, nann té hép-kén, hôgen ar ré holl a zélaou ac’hanoun, hén̄vel ouz-in, néméd ann éréou-man̄.\n30. Neûzé ar Roué, ar Mérer ha Berenis, hag ar ré a ioa azézet gan̄t-hô a zavaz.\n31. Ha goudé béza en em dennet a dû é komzchon̄t étré-z-hô, hag é léverchon̄t : Ann dén-zé n’en deûz gréat nétrâ hag a zellézfé ar marô pé ann éréou.\n32. Neûzé Agrippa a lavaraz da Festuz : Ann dén-zé a hellfé béza kaset-kuît, ma n’en divijé galved da Gézar.\n1. Hôgen pa oé bét kéméred ann dézô da gâs Paol dré vôr d’ann Itali, ha d’hé lakaat gan̄d ar brizounerien all étré daouarn eunn dén hanvet Juliuz, kan̄téner é kohort Aogustuz,\n2. É piñchomp war eul léstr eûz a Adrumet, hag é savchomp ann héôr évit ribla douarou ann Azia, ha gan-é-omp Aristarkuz Masédoniad eûz a Dessalonika.\n3. An̄trônôz éc’h arrujomb é Sidon. Ha Juliuz ô véza hégarad é-kén̄ver Paol, a aotréaz d’ézhan̄ mon̄d da wéloud hé viñouned, hag en em brédéria hé-unan.\n4. Ha goudé béza éad ac’hanô, é verdééjomp dindân Kipruz, ô véza ma oa ann avel énep.\n5. Ha goudé béza treûzet môr Silisia ha Pan̄filia, é teûjomp da Listra kéar a Lisia :\n6. Hag énô ar c’han̄téner ô véza kavet eul léstr eûz a Aleksan̄dria hag a iéa d’ann Itali, hol lékéaz ébarz.\n7. Don̄d a réjomp gan̄t gorrégez é-pâd meûr a zervez, hag é teûjomp gan̄t béac’h é-kén̄ver Guiduz, hag ann avel ô viroud ouz-omp, é riblchomp énez Kréta war-zû Salmoné.\n8. Hag enn eur von̄t gan̄t béac’h a-héd ann aot, é touarchomp enn eul léac’h hanvet Porsiou-mâd é-kichen péhini édo ar géar a Dalassa.\n9. Hôgen ô véza ma oa tréménet kalz a amzer, ha ma teûé riskluz ar verdéadurez, dré ma oa éad é-biou amzer ar iûn, Paol a fréalzé anézhô,\n10. Hag a lavaraz d’ézhô : Tudou, gwéloud a rann pénaoz ar verdéadurez a ia da zon̄d diez ha riskluz brâz, nann hép-kén évid al léstr hag hé fard, hôgen ivé évid hor buésiou.\n11. Hôgen ar c’han̄tener a grédé ken̄toc’h d’ar sturier ha da berc’hen al lestr, égéd d’ar péz a lavaré Paol.\n12. Hag ô véza né oa két mad ar pors-sé évit goan̄vi, kalz anézhô a aliaz distrei war ar môr, évit mon̄t, ma helljen̄t, da c’hoan̄vi é Fénisé, péhini a zô eur porz eûz a Gréta, hag a zell oud ar merven̄t hag oud ar gwalarn.\n13. Hôgen avel ar c’hresteiz ô véza deûed da c’houéza, é venchont pénaoz é teûjen̄d a-benn eûz hô dézô, hag ô véza saved ann héôr eûz a Asson, éz éjon̄t a-héd énez Kréta.\n14. Nébeud amzer goudé é c’houézaz ann avel étré ar sâv-héol hag ann han̄ter-nôz, a hanveur bîz.\n15. Hag ô véza ma oa kaset al léstr gan̄d ann avel, ha na hellemp két miroud out-han̄, hel lézchomp da von̄d a ioul ann avel.\n16. Rédeg a réjomp war-zû eunn énézen hanvet Rôda, hag hor boa béac’h ô terc’hel ar vâg.\n17. Goudé béza hé zennet alesé, gan̄t kalz a boan, éc’h éréjon̄d al léstr trô-war-drô, gan̄d aoun na ven̄t taolet war eunn tréazen, ha goudé béza diskaret ar wern é oan̄d douget ével-sé.\n18. Hôgen ével ma oamp gwall gaset gan̄d ar stourm, an̄trônôz é taoljon̄t ar varc’hadourez er môr.\n19. Trî dervez goudé é taoljon̄d ivé gan̄d hô daouarn hô-unan kerdin ha gwéliou al léstr.\n20. Na wéljomp nag ann héol nag ar stéred é-pâd meûr a zervez, hag ar stourm ô véza bépréd ker gwaz, é koljômp ar géd d’en em zavétei.\n1. Pa oemp savétéet, éc’h anavézchomp pénaoz ann énez-zé a oa hanvet Mélita. Hag ann dûd-c’houéz a zigéméraz ac’hanomp gan̄d eunn hégaradded ha né oa két bihan.\n2. Râg hon digéméroud a réjon̄d holl, goudé béza gréat tân, enn abek d’ar glaô a gouézé, ha d’ar iénien.\n3. Hogen Paol ô véza dastumet eunn nébeût koat-gwini, hel lékéaz enn tân, ha chétu eunn aerviber kaset-kuît gan̄d ann domder, a zilammaz oud hé zourn.\n4. Pa wélaz ann dûd gouéz, ann amprévan-zé a-zispiḻ oud hé zourn, é léverjon̄t étré-z-hô : Eul lazer bennâg eo ann dén-zé, pa eo gwîr pénaoz goudé ma eo savétéet eûz ar môr, ar ven̄jan̄s n’hel lez kéd da véva.\n5. Hôgen hén̄ ô véza hejet ann amprévan enn tân̄, na c’houzan̄vaz droug é-béd.\n6. Ar ré-man̄ a venné gan̄t-hô pénaoz é teûjé da goenvi, é kouézché râk-tâl hag é varvché. Hôgen goudé béza gortozet pell, pa wéljon̄t pénaoz né oa c’hoarvézet droug e-béd gan̄t- han̄, é kemchon̄t a vénoz, hag é léverchon̄t pénaoz, é oa eunn Doué.\n7. El léac’h-zé éz oa douarou d’ann dén kén̄ta eûz ann énézen, hanvet Publiuz, péhini a zigéméraz ac’hanomp gan̄d hégaradded é-pâd trî dervez.\n8. Hôgen c’hoarvézoud a réaz pénaoz tâd Publiuz a ioa gourvézet klan̄v gan̄d ann dersien ha gan̄d ar réd-goâd. Paol a iéaz d’he wélout ; ha goudé béza pédet, éc’h astennaz hé zaouarn war-n-ézhan̄, hag é iac’héaz anézhan̄.\n9. Goudé m’en doé gréat ann dra-zé, ar ré holl eûz ann énez péré a oa klan̄v a zeûaz d’hé gavout, hag a oé iac’héet.\n10. Énoriou brâz a réjon̄d ivé d’é-omp, ha pa’z éjomb adarré war ar môr, é lékéjon̄t el léstr kémen̄d a oa réd d’é-omp.\n11. Hôgen goudé tri miz, é piñchomp war eul léstr eûz a Aleksan̄dria, péhini en doa goan̄vet enn énézen, hag a oa hanvet Kastor ha Polluks.\n12. Ha goudé é oemp deued da Zirakuza, é chomjomp énô tri dervez.\n13. Hag ac’hanô enn eur von̄d a-héd ann aot, éc’h arrujomp é Réjiom ; hag eunn dervez goudé ann avel ô c’houéza diouc’h ar c’hresteiz, ô teûjomp é daou zervez da Buzzol :\n14. Kaoud a réjomb énô breûdeûr hag a bédaz ac’hanomp da choum seiz dervez gan̄t-hô : ha goudé-zé éz éjomp da Rom.\n15. Pa glevaz ar vreûdeûr pénaoz é teûemp, é tiambrougchon̄t ac’hanomp bété marchad-Appiuz hag ann Teir-Lôg. Pa wélaz Paol anézhô, é trugarékéaz Doué, hag é kéméraz fisian̄s.\n16. Hôgen pa oemp arruet é Rom, é oé aotréed da Baol choum el léac’h ma karjé gan̄d eur soudard a viré anézhan̄.\n17. Tri deiz goudé Paol a c’halvaz d’hé gavout ar ré gen̄ta eûz a douez ar Iuzevien. Ha pa oen̄d deûet, é lavaraz dézhô : Tûd va breûdeûr, pétrâ-bennâg n’am eûz gréat nétrâ a-éneb ar bobl, nag a-énep boasiou hon tadou, eo bét krôget enn-oun é Jéruzalem, hag ounn bét lékéat étré daouarn ar Romaned ;\n18. Ar ré-man̄ goudé béza gréat goulennou ouz-in, a fellé d’ézhô va leûskel da von̄t, ô véza n’em boa gréat nétrâ hag a zellézfé ar marô.\n19. Hôgen ô véza ma énébé ar Iuzevien, ounn bét rédiet da ôber galv da Zézar, hép ma fellfé d’in tamallout tûd va brô é nép doaré.\n20. Évit-sé eo em eûz hô pédet da zon̄t, évid hô kwélout, ha komza ouz-hoc’h. Râg évit géd Israel eo ounn bét éréet gan̄d ar chaden-man̄.\n21. Hag hî a lavaraz d’ézhô : N’hon eûz két bét a lizer eûz a Judéa diwar da benn, ha nikun eûz ar vreûdeûr a zô deûed ac’hanô n’en deûz lavaret d’é-omp droug ac’hanod.\n22. Hôgen da bidi a réomp da lavaroud d’é-omp da vénoz : râk nî a oar pénaoz éc’h énébeur dré holl oud ar sekt-zé.\n23. Pa hô doé éta merket ann deiz d’ézhan̄, é teûjon̄d enn eunn niver brâz d’hé gavoud el léac’h ma choumé ; hag hén̄ a brézégaz d’ézhô rouan̄télez Doué, hag adaleg ar mintin bétég ann noz é klaské rei da gridi dézhô feiz Jézuz dré lézen Moizez ha dré ar Broféded.\n24. Ha lôd a grédé er péz a lavaré, ha lôd all na grédé két.\n25. Hag ô véza na hellen̄t két en em glevoud étré-z-hô, éz éan̄t-kuît ; ha Paol na lavaré néméd ar gér-man̄ : Komzet mâd en deûz ar Spéred-San̄tel d’hon tadou dré c’hénou ar Profed Izaiaz,\n26. O lavarout : Kéa étrézég ar bobl-zé, ha lavar d’ézhô : Sélaoui a réot gan̄d hô tiskouarn, ha na glevot két ; selloud a réot gan̄d hô taou-lagad, ha na wélot két.\n27. Râk kaloun ar bobl-man̄ a zô pounnéréet, hag hô diskouarn a zô deûet pounner-gleô, hag hô daou-lagad hô deûz serret : gan̄d aoun na zeûjé hô daou-lagad da wélout, hô diskouarn da glevout, hô c’haloun da boella, na gemjen̄d a vuez, ha na zeûjenn d’hô iac’haat.\n28. Gwézid éta pénaoz ar zilvidigez-sé eûz a Zoué a zô kased d’ar Jen̄tiled, hag hî a sélaouô.\n29. Ha goudé m’en doé lavaret kémen̄t-sé, ar Iuzevien a dec’haz diout-han̄ gan̄d eunn dael brâz étré-z-hô.\n30. Paol a choumaz daou vloaz krenn enn eunn ti en doa gôpret évit-han̄ hé-unan : hag énô é tigéméré kémen̄d hini a zeûé d’hé wélout,\n31. O prézégi rouan̄télez Doué, hag ô teski ar péz a zell ouc’h ann Aotrou Jézuz-Krist, gan̄t péb herder, hag hép na viré dén out-han̄.\nAdtapet diwar « https://br.wikisource.org/w/index.php?title=Bibl/Obériou_ann_Ébestel&oldid=154658 »\nKemmoù diwezhañ degaset d'ar bajenn-mañ d'an 8 Eos 2019, da 16:44.


Armerzh - Howling Pixel\nAn armerzh zo ur skiant sokial dezhi ar pal da studiañ penaos 'implij ar gevredigezh he feadra rouez a-benn produiñ, a-ziwar ezhommoù ha c'hoantoù pep hini ha deus an doare ma vez addalc'het rezultajoù ar produiñ-mañ d'an dud.An ekonomiezh a zo ur skiant a studiñ mont en-dro an ekonomiezh, da lâret eo oberiantizoù ur strollad tud evit produiñ, distribuiñ ha beveziñ ar produioù-se evit bevañ ha krouiñ pinvidigezh.\nAn armerzh, hag an doare ma vez renet gant ar gouarnamañchoù, a zo liammet gant prederouriezhioù politik. Da skwer eo bet savet Unaniezh Europa en sell d'ober evit an ober asambles etre ar Stadoù european a-benn ma ve dibosupl d'ar broioù brezeliañ. Evit an dud eo bet savet ive, dreist pep tra evit fed penaos e vez ingalet ar pinvidigezhioù e-barzh ar gevredigezh.\nArmerzh ha kevredigezh dorn-ha-dorn\nDiwar-benn bloavezh 1758 an deiziadur juluan eo ar bajenn-mañ.\nDiwar-benn bloavezh 1790 an deiziadur juluan eo ar bajenn-mañ.\nDiwar-benn bloavezh 1801 an deiziadur gregorian eo ar bajenn-mañ.\nDiwar-benn bloavezh 1920 an deiziadur gregorian eo ar bajenn-mañ.\nDiwar-benn bloavezh 1975 an deiziadur gregorian eo ar bajenn-mañ.\nDiwar-benn bloavezh 1977 an deiziadur gregorian eo ar bajenn-mañ.\nDiwar-benn bloavezh 1980 an deiziadur gregorian eo ar bajenn-mañ.\nDiwar-benn bloavezh 1982 an deiziadur gregorian eo ar bajenn-mañ.\nDiwar-benn bloavezh 1983 an deiziadur gregorian eo ar bajenn-mañ.\nDiwar-benn bloavezh 1986 an deiziadur gregorian eo ar bajenn-mañ.\nDiwar-benn bloavezh 1990 an deiziadur gregorian eo ar bajenn-mañ.\nDiwar-benn bloavezh 1991 an deiziadur gregorian eo ar bajenn-mañ.\nDiwar-benn bloavezh 1992 an deiziadur gregorian eo ar bajenn-mañ.\nDiwar-benn bloavezh 1993 an deiziadur gregorian eo ar bajenn-mañ.\nDiwar-benn bloavezh 1994 an deiziadur gregorian eo ar bajenn-mañ.\nDiwar-benn bloavezh 1995 an deiziadur gregorian eo ar bajenn-mañ.\nDiwar-benn bloavezh 1996 an deiziadur gregorian eo ar bajenn-mañ.\nDiwar-benn bloavezh 1997 an deiziadur gregorian eo ar bajenn-mañ.\nDiwar-benn bloavezh 1998 an deiziadur gregorian eo ar bajenn-mañ.


Région_Bretagne - Sizhunvezhioù ar brezhoneg hag ar gallaoueg\nTitouroù, deskadurezh, sevenadur, stummañ, media hag embann, teknologiezhioù nevez… : un emgav bloaz na c’haller ket c’hwitañ warnañ !\nEvit brudañ yezhoù Breizh e-mesk an holl e vo Rannvro Breizh (e framm ur politikerezh yezh oberiant) o skoazellañ, bep bloaz, e miz Meurzh, aozadur Sizhunvezh ar brezhoneg ha Sizhunvezh ar gallaoueg - Smenn du galo. O fal a zo diskouez lañs ha modernelezh yezhoù Breizh war tachennoù ar stummañ, ar vuhez sevenadurel pe an teknologiezhioù nevez. En Emglevioù Bro hag er c’hevredigezhioù gwriziennet don er c’hornadoù eo bet fiziet gant ar Rannvro aozadur an abadennoù, diazezet war bemp tem. Lakaat a reont an nevezadur war wel, gant abadennoù a-zoare : un devezh sinema e brezhoneg, ur brezegenn war an anvioù-lec’h hag an anvioù-familh, un tournamant c’hoarioù, peotramant ur stummadur war ar video… Kement all a emgavioù evit bodañ kevredigezhioù ha tud a-youl-vat ha dedennañ ar pep brasañ, da gentañ-holl ar re yaouank pe ar re n’ouzont dare diwar-benn ar brezhoneg.\nUr programm diazezet war bemp tem\nTitouroù dre-vras war yezhoù Breizh : diskouezadegoù, prezegennoù, atalieroù ;\nDeskadurezh hag oberoù evit ar vugaligoù : dorioù digor, standoù… ;\nStummañ micherel ha kelenn d’an dud deuet : dorioù digor, standoù, gweladenniñ lec’hioù labour ma reer gant ar yezh… ;\nEmbann, c’hoariva ha sonerezh a vremañ : emgavioù, « speed-booking », skrivadegoù, sonadegoù, annezioù, leurennoù digor … ;\nKleweled ha TKK (teknologiezhioù ar c’helaouiñ hag ar c’hehentiñ) : produiñ ha skignañ abadennoù radio, tele, web-tele, sinema, meziantoù, rouedadoù sokial…\nLenn ar gemennadenn d’ar gazetennerien\nSkoazellet eo Yezhoù Breizh gant ar Rannvro\nUr skoazell arc’hant a ro ar Rannvro da aozerien an div Sizhunvezh-se : 12 framm dibabet evit kalite an abadennoù raktreset ganto (da-heul ur galv da raktresoù kaset da 22 gevredigezh) a ranno etrezo ur budjed hollek a 43 600 €, ha ne vo ket roet ouzhpenn 5 000 € da bep Emglev Bro. Ar skoazell-se a zo unan eus an oberoù niverus a gas ar Rannvro da benn evit broudañ an dud d’ober gant ar brezhoneg war ar pemdez.\nPolitikerezh ar Rannvro evit yezhoù Breizh\nAn « Emglevioù Bro » a gemer perzh en aozadur\nWar un takad resis e vod an Emglevioù Bro kevredigezhioù pe kevreadoù a gas sevenadur ha yezhoù Breizh war-raok. Plediñ a reont koulz gant an deskadurezh hag ar stummerezh d’an dud deuet, ha gant ar c’hrouiñ sevenadurel, an dudioù evit ar re yaouank pe ar sportoù hengounel... Kemer a reont perzh en aozadur an div Sizhunvezh-se.\n7 Emglev Bro a aoz Sizhunvezh ar brezhoneg : Emglev Bro an Oriant (An Oriant), Emglev Bro Karaez (Karaez), Ti ar Vro Bro Leon (Lesneven), Ti ar Vro Kemper (Kemper), Ti ar Vro Landerne-Daoulaz (Landerne-Daoulaz), Ti Douar Alre (An Alre), Yezhoù ha Sevenadur (Sant-Ervlan)\n2 Emglev Bro a aoz Sizhunvezh ar gallaoueg : CAC Sud 22 (Sant-Karadeg), La Granjagoul (Parzieg) ;\n3 Emglev a aoz Sizhunezh ar brezhoneg hag ar gallaoueg : Emglev Bro Gwened (Gwened), Skeudenn Bro Roazhon (Roazhon), Telenn (Sant-Brieg).\nPublié le Tuesday, March 12, 2013


Urdatx - Wikipedia\nArabat droukveskañ gant Urdazubi .\nSetu pelec'h emañ Urdatx e Zuberoa.\nUrdatx pe Santa Grazi (Senta Gràcia en okitaneg; Sainte-Engrâce e galleg hag ent-ofisiel) zo ur gumun eus Zuberoa, en Iparralde Euskal Herria, e kanton Atharratze-Sorholüze e departamant ar Pyrénées-Atlantiques er rannvro Aquitaine.\nLigi-Atherei ha Hauze en hanternoz,\nLarraine er c'huzh-heol.\nA-hend-all emañ Bearn er sav-heol, ha Navarra Uhel er c'hreisteiz.\nUrdatx, tostik da harzoù Zuberoa.\nAn iliz eus an XIvet kantved.\nMein-bez er vered.\nAn Tri Roue, en iliz.\nAdtapet diwar « https://br.wikipedia.org/w/index.php?title=Urdatx&oldid=1851713 »


he devez - Wikeriadur\nhe devez /Distagadur ?/\nFurm ar verb en devout/kavout e trede gour unan benel stumm boaz an amzer-vremañ\nAr vaouez a glask lakaat he gwaz — ha goude ma vefe diskiantañ den a zo o vale ; — da vevel dindani he devez tro atav da gaout keuz abred pe ziwezhat. — (Yann-Vari Perrot, E-tal ar poull, C'HOARIVA BREZHONEK, Pemp pezh-c'hoari berr, Skridoù Breizh, 1944, p. 56.)\nAr vuoh-se n'eo ket kovegez ha koulskoude he-devez leuëou kaer. — (Jules Gros, Le trésor du breton parlé Deuxième Partie, 1970, p. 276.)\nHa hi n'he-devez gwenneg ebed kammed digant ar penn-mezo louz-se. — (Jules Gros, Le trésor du breton parlé Troisième Partie, 1974, p. 286.)\nUr yar pa he devez dozvet a zo ret dezhi kanañ. — (?, p. ?.)\ngalleg : (elle) a (fr)\nAdtapet diwar « https://br.wiktionary.org/w/index.php?title=he_devez&oldid=234521 »\nKemmoù diwezhañ degaset d'ar bajenn-mañ d'an 29 Meu 2017, da 12:48.


Nerzh ar gerlennn - La force du rond Un abadenn kroueet get Ti Douar Alre e 2018 - Ti Douar Alre\n9 Kerzu 2017\nNerzh ar gerlennn - La force du rond Un abadenn kroueet get Ti Douar Alre e 2018\nKreizenn ar sonerezh hengounel, ur rann a dTi Douar Alre get Nicole Raud da benn ha Fabrice Lothode, renour ha kelennour sonerezh, eo he deus kinniget sevel an tres kroueiñ-se. Get André Arhuéro, kentañ prezidant Douar Alre e 2005, emaint harpet a-fed barregezh àr an tachennoù melestradurel hag arzel. Kement-se eo a zo penn-kaoz dezhañ diwehañ-mañ bout kinniget d'ar bodad labour àr ar soñj sevel un abadenn ispisial dibab da neudenn "Nerzh ar gerlenn"; aze e kaver arouez an dañs e Breizh; aze e kaver digarez ha lec'h da zispleg an danvez a gaver a-dreñv ar ger : kenharp, identelezh, surentez, unvaniezh, lusk... Get «Nerzh ar gerlenn» en em gavo a bep sort tud àr al leurenn: sonerion, kanerion, dañserion... Disadorn en em gave tolpet e ti Kendalc'h, en Alre, razh izili ar rann arzel evit dizoloiñ an tres en e bezh. En-dro da Fabrice Lothodé, penn renour evit ar sonerezh, en em gave pennoù rannoù ar sonerion (bombard, binioù, taboulin), ar ganerion, an danserion, an dud é karg ag an dilhad hag an arzerion pedet : Dominique Molard, Raoul le Chenadec ha Guy Deuff.


Wikipedia:Kumuniezh/An davarn/sizhunvezh 08, bloaz 2015 - Wikipedia\nWikipedia:Kumuniezh/An davarn/sizhunvezh 08, bloaz 2015\n1 16/02/2015 — 22/02/2015\n1.1 Anv brezhonek evit ar film Le Grand Bleu\n1.2 Galv da implijerien ar Wikipedia-mañ\n1.3 Brezel-embann gant Bianchi-Bihan\n1.5 Lezenn c'hall 2013-042 : kantonioù hag arondisamantoù\n16/02/2015 — 22/02/2015Aozañ\nSkrivañ un dra bennak en eizhvet sizhun eus 2015 | An davarn | sizhun a-raok — sizhun war-lerc'h\nAnv brezhonek evit ar film Le Grand BleuAozañ\nDemat deoc'h Petra eo an anv brezhonek evit ar film Le Grand Bleu (1988) ? Trugarez deoc'h Melenn14 (kaozeal) 17 C'hwe 2015 da 20:12 (UTC)\nN'eus anv brezhonek "ofisiel" ebet, peogwir n'eus bet doare brezhonek ebet eus ar film-se (din da c'houzout, bepred).\nMar fell dit treiñ an titl memestra, Ar Glaz Meur a vefe dereat, da'm soñj. 2.14.49.47 17 C'hwe 2015 da 21:03 (UTC)\nTrugarez deoc'h evit ho respont Melenn14 (kaozeal) 17 C'hwe 2015 da 22:20 (UTC)\nSklaer eo politikerezh wikipedia: anv an oberennoù (levrioù, filmoù, kanaouennoù) eo an anv anezho er yezh orin keit ha ma n'int ket bet embannet e brezhoneg gant un anv all. Pa vezont embannet e brezhoneg e vez aes ober "adenvel" evit kemmañ an anv. Bianchi-Bihan (kaozeal) 18 C'hwe 2015 da 10:15 (UTC)\nGalv da implijerien ar Wikipedia-mañAozañ\nRoit hoc'h ali, mar plij ganeoc'h, diwar-benn ar c'hraf-mañ. 2.14.49.47 19 C'hwe 2015 da 13:29 (UTC)\nHag ivez diwar-benn\nBianchi-Bihan (kaozeal) 19 C'hwe 2015 da 13:33 (UTC)\nReiñ e ali diwar-benn petra, ent resis, mar plij ganeoc'h ???--Prieladkozh (kaozeal) 19 C'hwe 2015 da 15:04 (UTC)\nWar a seblant e fell d'un IP lemel pennadoù db an tiegezh.\nMarteze e vo ret studiañ a-raok hag-eñ e c'hall un IP (https://br.wikipedia.org/wiki/Dibar:Degasadennoù/2.14.49.47) ober seurt kinnigoù.\nBianchi-Bihan (kaozeal) 19 C'hwe 2015 da 15:06 (UTC)\nBelbiajoù digomprenadus din-me.--Prieladkozh (kaozeal) 19 C'hwe 2015 da 16:14 (UTC)\nGaou a skriv Bianchi-Bihan. Lennit ar bajenn-mañ : dre e zoare da liammañ ar pennadoù brezhonek da bajennoù e yezhoù all (a zo berzet abaoe 2013) e-lec'h ober dre Wikidata en deus lakaet dizurzh e Wikipedia, ha meur a wech. Kinniget eo bet kendeuziñ pennadoù evit klask reizhañ e fazioù, da lavaret eo kempenn al liammoù etrewiki. N'eo ket un afer "pajennoù da lemel", unan "reolennoù a denn da framm Wikipedia" ne lavaromp ket. — 2.14.49.47 19 C'hwe 2015 da 20:46 (UTC)\nMarteze n'eo ket d'un IP nevez difluket da lavarout d'al labourerien petra eo ar reolennoù nag o istor. Ma ne blij ket dezhañ al liammoù lakaet gant an Trec'hlid Mitonet e 2012, ha n'eo ket ganin (amañ: https://br.wikipedia.org/w/index.php?title=Lezverc%27h&diff=1338819&oldid=318915) n'en deus nemet mont da lavarout dezhañ war-eeun. N'em eus netra da welout en oberoù ar re all. Bianchi-Bihan (kaozeal) 20 C'hwe 2015 da 09:11 (UTC)\nPelec'h emañ an dalc'h? Reizh e oa al liammoù etrewiki am boa degaset d'an ampoent. Da vare an tremen da Wikidata avat n'en doa ket gallet ar "Bot" ober e labour amañ peogwir e oa "tapet" ar plas dija gant traoù all ("lezvreur"). Abeg ouzhpenn eta da lavaret e tegas reuz ar sistem kozh, hag abeg nebeutoc'h c'hoazh da lavaret ne vije bet «reuz ebet e-pad 7 vloaz» pa chome boud ar "Bot".--Trec'hlid mitonet (kaozeal) 20 C'hwe 2015 da 10:23 (UTC)\nKaerat anzavadenn. Sur-mat e vo taget an aotrou Trec'hlid bremañ eta, evel ma'z on bet, hag e gaou hon daouik evel-just. Met Pa chom boud ar bot a blij din... Pehini ac'hanomp a vo tamallet, gant hon IP diskuizh muiañ karet adarre, da lakaat ar botoù da devel hag ar reuz da sevel? Bianchi-Bihan (kaozeal) 20 C'hwe 2015 da 13:33 (UTC)\nDizonestiz. Tud 'zo a rafe mezh d'ar moc'h.--Trec'hlid mitonet (kaozeal) 20 C'hwe 2015 da 15:49 (UTC)\nMa digarezit met perak e vefe bet berzet ober liammoù davet pennadoù e yezhoù all? Pa lennan an dra-mañ e seblant din n'eo ket difennet tamm ebet. M'eo graet al liamm davet wikidata e c'haller tennañ al liammoù (ha c'hoazh e c'hallont servij c'hoazh) met n'eo ket berzet, geo? --Herzeleid (kaozeal) 23 C'hwe 2015 da 23:55 (UTC)\nme n'em eus ket kavet c'hoazh e pe frazenn gant peseurt gerioù e oa berzet; met sur on e vo diskouezet din. Bianchi-Bihan (kaozeal) 24 C'hwe 2015 da 05:32 (UTC)\nTraoù lavaret gant merourien:\n«N’eus forzh penaos, ret eo implij Wikidata bremañ ! Torr-penn eo da lemel al liammoù didalvoud goude (…). Ma vez implijet ar syntax kozh ganit c’hoazh e vi stanket.» \n«Ne reer ket gant al liammoù etrewiki ken !!!» \n--Trec'hlid mitonet (kaozeal) 24 C'hwe 2015 da 12:23 (UTC)\nTrugarez evit al liammoù. Emaon o vont da glask hiroc'h evit kavout an diviz sklaer (daoust din kavout eo sklaer al liamm e saozneg 'm oa lakaet a-us). --Herzeleid (kaozeal) 25 C'hwe 2015 da 16:01 (UTC)\nBrezel-embann gant Bianchi-BihanAozañ\nGwelit kaozeadenn Lapoutroie ; pennadoù arall zo bet "reizhet" gantañ. — 193.252.157.48 20 C'hwe 2015 da 14:47 (UTC)\nFentus: ur reizhadenn gantañ n'eo nemet ur reizhadenn, ha pa vez ganin e teu da vezaén ur " brezel-embann"! Sort-se 'mañ an dud. Gwelomp: ne blij ket d'an IP kuzh an implij "ur gêr eus... " Met daou ali zo war ar sujed:\ne hini, a gav eo ur fazi, ha marteze e lavar gwir, met neuze e vefe mat kaozeal a-raok kemmañ, ha prouiñ un tamm : kement tra lavaret hep prouenn a c'hall bezañ dislavaret hep prouenn;\nhini ar re all: implijet eo an droienn nouspet kant gwech er wikipedia-mañ ( https://br.wikipedia.org/w/index.php?search=ur+gêr+eus&title=Dibar%3AKlask&go=Mont), marteze dre fazi, studiomp eta; hini oberour Emgann Kergidu, a skriv : Unan eus ar gwellañ hag eus ar brasañ parrezioù eus ar vro-se.\nMet em fennadoù eo e kav abeg nemetken: marteze unan ouzhpenn eus e vrezelioù dizehan ? Bianchi-Bihan (kaozeal) 20 C'hwe 2015 da 14:59 (UTC)\nhttps://br.wikipedia.org/w/index.php?title=Fort_Smith_%28Arkansas%29&diff=1622233&oldid=1622231 Bianchi-Bihan (kaozeal) 20 C'hwe 2015 da 16:18 (UTC)\nLezenn c'hall 2013-042 : kantonioù hag arondisamantoùAozañ\nDre al lezenn-se ez eo bet kemmet holl gantonioù an tiriad gall : kantonioù zo aet da get, reoù all zo bet krouet, div gumun a zo en hevelep kanton a c'hall bezañ en arondisamantoù disheñvel (e kanton Brieg ez eus bremañ 13 kumun en arondisamant Kastellin ha 5 en arondisamant Kemper, hag e kanton Kraozon emañ Kastellin bremañ).\nNevesaet em eus Roll kantonioù Penn-ar-Bed.\nRet eo ober evit holl gantonioù an tiriad gall, ha nevesaat pep kumun a zo bet kemmet dre lezenn.\nSavet em boa Roll kumunioù ar Roen-Izel ha Roll kumunioù ar Roen-Uhel gant ar sell da gendelc'her hervez al lezenn nevez ; paouezet em eus avat en abeg d'ar reuz a zo bet plantet gant Bianchi-Bihan, a zo aet da nagenniñ anvioù an departamantoù ha da sevel stubs dwb kumunioù Elsass hep infobox na daveoù – ha hep teuler pled d'al lezenn nevez, evel-just.\nUr mell labour zo d'ober da heul al lezenn nevez : gwiriañ, kemmañ, lemel ha krouiñ pennadoù.\nGraet em eus ma lodennig, ned in ket pelloc'h. Marteze e ouezo Bianchi-Bihan klask an ditouroù hag ober labour dereat, ur wech n'eo ket dalc'hmat ?\n2.13.219.205 21 C'hwe 2015 da 23:11 (UTC)\nDa dud zo, nagenniñ db tra pe dra zo lakaat reuz. Pa vez kudenn pe gudenn e c'haller kaozeal. Gant un IP kemm-digemm, ha prest da glask laou ha nez em labour dalc'hmat, ne vez ket aes. Bianchi-Bihan (kaozeal) 22 C'hwe 2015 da 08:37 (UTC)\nN'eus reolenn ebet o virout ouzh un IP da gemer perzh er raktres: «Wikipédia est en règle générale ouverte aux modifications, et chacun peut y participer sous IP comme sous pseudonyme. Les contributions apportées sous IP sont de la même valeur que celles des utilisateurs enregistrés. Leurs droits sont les mêmes en tant que rédacteurs, mais pas en tant que membres de la communauté. La possibilité pour tous de modifier la plupart des articles sans avoir besoin de créer un compte fait partie des Foundation issues (point 2).»--Trec'hlid mitonet (kaozeal) 22 C'hwe 2015 da 10:24 (UTC)\nNe gredan ket em befe laret e oa ur reolenn o virout ouzh un IP da gemer perzh er raktres, met ma'm eus graet n'eus nemet diskouez din, hag anzav a rin ma fazi kenkent war bennoù ma daoulin. Bianchi-Bihan (kaozeal) 24 C'hwe 2015 da 05:35 (UTC)\nAdtapet diwar « https://br.wikipedia.org/w/index.php?title=Wikipedia:Kumuniezh/An_davarn/sizhunvezh_08,_bloaz_2015&oldid=1623489 »\nKemm diwezhañ d'an 25 C'hwe 2015 da 16:01\nKemmoù diwezhañ degaset d'ar bajenn-mañ d'an 25 C'hwe 2015, da 16:01.


Yezhoù yenisek - Wikipedia\nUrfamilh yezh vihan Siberia\nUr familh-yezhoù eo ar yezhoù yenisek, enni ur yezh vev ar c'heteg, komzet e kreiz Siberia.\nSetu penaos e vez isrannet ar yezhoù ar familh-se:\nAr yezhoù yenisek[kemmañ | kemmañ ar vammenn]\nArineg (yezh varv)\nAsaneg (yezh varv)\nKotteg (yezh varv)\nPoumpokoleg (yezh varv)\nYougeg (yezh varv) (?)\nDiouzh an holl yezhoù yenisek, ne vanas ken en 20vet kantved nemet div anezhe: ar c'heteg komzet gant tro-dro da 1 000 den; hag ar yougeg, aet da get nevez 'zo. Hervez andonioù e oa ur bobl yenisek he yezh e-touez kevread meuriadel ar Xiong-Nu, a varner evel hendaoù an Huned\nN'eus liamm ebet etre ar yezhoù yesinek hag an ostyakeg, hag abalamour da se ne reer ket ken gant an anv kozh yezhoù ostyakek Yenisei.\nKlasket ez eus bet liammañ ar yezhoù yesinek ouzh ar bourouchaskeg pe c'hoazh ouzh ar yezhoù sinek-tibetek, hag endalc'het e vezont er familh vartezeus Dene-Kaokaziek hag hec'h eislstummoù. Evit skouer e kinnigas Edward Vajda ul liamm etre ar yezhoù yenisek hag ar yezhoù Na-Dene. Ne oa ket bet asantet gant ar gummuniezh skiantel ar vartezadenn-se, hag e tiskouez studioù genel o deus an daou strollad un orin boutin.\nAdtapet diwar « https://br.wikipedia.org/w/index.php?title=Yezhoù_yenisek&oldid=1462428 »\nKemmoù diwezhañ degaset d'ar bajenn-mañ d'an 4 Ebr 2013, da 15:49.


Pajenn:Sales - Introduction d’ar Vuez devot.djvu/328 - Wikimammenn\nPajenn:Sales - Introduction d’ar Vuez devot.djvu/328\ngouraich hac a ferveur da gontempli ar Mysteriou divin. Ne deus douet ebet na deo ur viç beza quer rigolius quer rust ha quer gouez, na falfe quet deomp quemeret evidomp hon-unan na permeti evit ar re-all nep seurt recreation. Quemeret an ear, en em bourmen, en em antreteni eus a draou joaius hac amiabl e peb honestis, c’hoari gant un dra zeçant bennâc, musica pe gana guersiou ha soniou honest, c’hoari castellic pe c’hoari gadic, pe en em zivertissa en ur fæçon-all bennâc evelse gant moderation ha gant modesti, ar voaset en ur part hac ar merchet en ur part-all, a-so recreationou quen honest, na deus izom, evit en em servichout ervat anezo, nemet eus ar brudanç commun, pehini a ro da bep tra e renq, e leac’h, e vusur, hac e amser.\nAr c’hoariou, ma servich enno ar gounit da bris ha da recompans evit an adres hac an agilite eus ar chorf, p’evit an higin hac an habilite eus ar speret, evel ma zeo c’hoari’r volot, c’hoari’r boulou, c’hoari’r c’hillou, c’hoari’n damier pe c’hoari’r va-ell, hac an seurt c’hoariou-se a so recreationou honest ha licit anezo o-unan ; ret eo hepquen dioual diouz peb exces, evit na lacaor quet enno na re a amser, na re a bris rac mar gu’impliger ganto re a amser, ne de quet ur recreation eo, un occupation eo ; ne soulager nac ar speret nac ar chorf, er\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/328&oldid=118521 »\nKemmoù diwezhañ degaset d'ar bajenn-mañ d'an 7 Eos 2018, da 17:02.